url: =Koi zaw: Presidential Democracy maw, Parliamentary Democracy? ~ Tual Khan Suan :: ZOMI DAILY\nposted on 5 October 2016 at 11:16 am Lomkholna: Article, Politics, Tualkhansuan\nA masa in hih thulu tawh kisai in Zomi tampi tenna a hi, Kawlgam thu bulphuh in ki gelh ahihi. Kawlgam sunga om Zomi te’n 1948 kum in gamkeek mangkangte ukna pan suahtakna i ngah hun pan in Democracy i gah tamlo i ne kha man hi. Tua hi a, Kawlgam mi tampi takin Democracy i pak leh gah a hoihna tampi kitheih khin a hih manin Democracy tawh ki-uk ding pen lung-gulh pen in i nei hi. Democracy i cih pen mi a tam zaw in i theih sa bangin Demo (mipi), leh cracy (ukna) kigawm hi a, mipi deihna bang a ki-ukna a hih kei leh, mipi vaihawmna ci’n kigen thei hi.\n1988 kum a kipan Kawlgam sung buaina tuamtuamte a beina dingin Kawlgam galkap makaihna tawh kigelh thukhunpi (constitution) zui in tulai tak President a sem Thein Sein leh Democracy deihna hang tawh hatsatna tampi a thuak Aung San Suu Kyi in kihona a hong neih khit uh ciangin, kipawl khawm a sepkhop ding hong thukim uh, tua pen gam mipite’n Kawlgam in Democracy kingahta ci’n i nuam tek hi. Mipi a tam zaw in i gam kilam khiatzia ( structure of the states) leh kumpi kiphuhzia ( formation of government/executives) ki enlo in lampi man tawn mah i sa hi. Ahi zongin mipite kidop huai thu khat om lai a, tua in, ” mipi deih makaite kitel maw? or Thunei mite deih makaite kitel hi zaw maw?” cih a hihi. Tua ban ah, Democracy mantak i ngahna dingin ” i gam kilam zia” leh ” kumpi kiphuh zia” in hong sai lai ding hi.\nDemocracy gam a tamzaw i et ciangin minam khat bek bulphuh a kilam khia gam (state- nations) tamlo a, minam tampi kigawm khawm a kilam khia gam (nation-states) tam zaw hi. Tua hi a, namcin gawm gam (nation-states) sunga teng minam khempeuh tanh kikim (liangko kikim=Mahsahlah hun lai a kizang kammal) ding gel masak in nei uhhi. Minam zui a gamke (state) khenna (gtn.India) a hi a, mun leh mual (geographically) zui a gamke(state) khenna (gtn.USA) a hizongin, gamke (state) khempeuh tanh kikim ding in kilam khia hi. Tua hang mah in Kawlgam in suahtakna a ngah khit lian a Kawlgam kumpi tawh a kido Karen minam te’n, ” Kawl in pek khat a ngah leh Karen in zong pek khat” na ci uhhi. 1947 kum a Kawlgam thukhunpi (constitution) a kigelh takteh Kawlmite tenna mun diak teng (proper Burma) pen gamke (state) dangte a hi, Shan, Karen leh Karenni bangin kician takin kikhen lo in, Union of Burma tawh kitel khial thei hi. Tua a hih manin Kawlte gam (Proper Burma) or Union of Burma gam sungah tua minam dangte in va belpawl tawh kibang hi. Tua a hih manin minam khempeuh i tanh kikim theilo pah hi. Hih mun santak ah i gen ut masak a hih loh hangin a kisapna om a hih manin “gam lamkhiat zia” ( structures of the state)tawm i gen pak ahihi.\nDemocracy gam hoih a suah na dingin kumpi kiphuh zia ( formation of government) pen a kisam mahmah a hihi. Kumpi kiphuh zia i cih takciangin gambup sungah vaihawm theihna (executive power) a nei pawlte a hih man un gam hoihna ding, siatna ding a mau khut sungah tampi om hi. Leitung Demcracy gamte i zat a hi Kumpi kiphuh zia nam nih tawm tuak in ka hong gelh nuam hi. Koi pen hoih zaw a, koi pen hoihlo zaw cih a kigen theih loh hangin ei gam din mun tawh kituak lo pen i zat leh a hoih lo penpen a hihi.\nPresidential Democracy tawh ki-ukna gamte ah President a sem mi pen, gambup a dingin a lutang pen leh gam kumpi a hihi. Gambup i mailam kalsuan zia, sep zia dingte a kipan thu meilet(policy) te gelh ding vaipuak nei hi. A hoihna khatna ah, gambup vaihawmna ah a mungpi thu thum a hi, Gam-ukna (executive power), Dan leh thukhun bawlna (legislative power) leh Thu khenna (judicial power) teng khat leh khat kikai-awk lo in tang din thei hi. Tua a hih manin President in a ma thuneihna a kheng val zat khaklohna dingin kibuuk tuahna (check and balance) tawh kikem kik thei hi. A hoihna nihna ah President pen sepkum (term) kiciangtan omsa hi a, kumpi kilaih themthum cih omlo in kipkho (stable) hi. A hoihna thumna ah gam mipi in direct in tel thei uh a hih manin a, makaihna ah mipite thukimpihna (mandate) ngah pha diak hi. Tua ban-ah President in mipi palai ahi, Members of Parliament (MP) leh Senator te mitmet veng kul nawnlo in mipi mai et ding bek hi a, mipi a dingin metna om tuam thei hi. Minam vai (nationalism) a ki thupi sak luat lohna leh minam zui a gam lakkhiat lohna gamte ah kizang leh kilawh cing mahmah thei hi. Tulai tak in USA gam pen hih tawh kalsuan hi. (A hoihna om lai tham ding hi na pi’n gen nawn kei ni)\nTulai tak Kawlgam kumpi kiphuh zia ding tawh kisai 2008 kum Kawlgam thukhunpi Chapter III. Article 1.2.3 leh Chapter V. Article 1.(a) na ah “Gam-uk makai ding pen Gambup President hi ding hi” ( The Executive Head of state is the President of the State) ci’n kigelh a hih manin Kawlgam pen Presidential ki-ukna tawh a pai a hihi. Presidential Democracy mantak tawh a kalsuan hi leh, tulai tak a Kawlgam President U Thein Sein pen gambup mipi tel ding a hihi. Mipi tel a hih loh bek thamlo in, Kawlgam ah President sem thei ding mite pen thukhunpi Chapter 3. Article 4 (iv) sungah ” President sem ding mi in, Politics, administration, economic leh military ah siamna nei mi hi ding hi”(The President of the Union shall be well acquainted affairs of state such as political, administrative, economic and military affairs) ci a, mipi deih tel theihna ding omlo hi. Democracy man tak a zui leitung gam dang a kizang gambup President kitelzia pen Kawlgam in zanglo hi. Kawlgam President kitelzia ding tawh kisai in, Kawlgam thukhunpi Chapter III Article 5 na sungah, “Innpi tungnung (upper house) leh Innpi nuainung (lower house) pan a mipi tel palai leh galkap deihtel palaite in minpuak (nominate)” ding ci a hih manin, mipi in a mau deih makai pen direct in tel theilo suak hi. Kitelna khat a hih hang mipi deih makai telkhiatna hi ngeilo ding hi. Kawlgam ah President i thu neihna pen kilian piak lua mah mah a, gam-ukna (administrative power), dan leh thukhun bawlna (legislative power) leh thu khenna (judicial power) khempeuh tawh kigawm tuah vek hi.\nGambup President leh gam-uk tanu pawl (cabinet) ding mite pen mipi palai (representative) hi theilo ding hi, cih thukhunpi sungah kigelh a hih manin, Kawl minam a hilo, minam neute i palaite in gambup ki-ukna ah mangpi zaa (Minister) leh panmun lian ngah theihna kong kawcik mahmah hi. Tua a hih manin tulai tak Kawlgam dinmun, ( minam neu tampi kigawm khopna gam ah) ki-ukna leh vaihawmna a zat dingin Presidential democracy pen a hoih hetlo suak hi. (Ciapteh ding thu ah, gam khat peuh in President a koih hangin, tua gam pen Presidential Democracy tawh kikal suan hi cih khit theihna omlo hi.)\nParliamentary Democracy i gen teh, Kawlgam sunga om Zomi te’n U Nu (first PM of Union of Burma) hun lai i mit kha ah hong om pah hi.1947 kum Kawlgam bup thukhunpi (constitution) Chapter VII, Article 114 sungah “Gambup kumpi in Prime Minister leh midangte ki hel ding hi… The Union Government shall consist of the Prime Minister and other members…)” cih kigelh a, mipi palai tawh kilamkhia Innpi nuainung (lower House) pan kilam ding in kibawl hi. Parliamentary Democracy tawh kalsuanna ah innpi nuai nung (lower house) pan mipi palaite tawh kiphuh khia Prime minister makaih gam-uk tanu pawl (cabibet) in gam-ukna hong makaih uh hi. Gam bup kitelna pan a gual zo penpen party in kumpi phuh (government form) a gam-uk tanu pawl (cabinet minister) dingin a ma party sung pan la hi. A mau party i thumeilet (policy) a sepsuah zawhna ding uh ngimna a hihi. Gambup vaihawm ding zia tawh kisai thu meilet a kipsak ding uh ciangin Parliament ah thu kikum in kipsakna la uh a, tua tungtawn in gam-uk tanu pawl in a sem khia a hihi. Presidential Democracy tawh kibang lo in, Parliamentary Democracy ah legislative leh executive power pen kikhen theilo hi. A hangin gam-uk tanu pawl pen mipi tel palai te hi uh a, gam-ukna a sep kawm un, thu khun bawlna ah zong a kihel uh kul hi. A hizongin thu khenna (judicial power) pen a tuam vilvel in kikoih hi. Gam-uk vaihawm pawl in vaihawmna ding thu meilet (policy) khat peuh a sep khiat theihna dingin Parliament pan thukimna lak kul hi. Tua ban ah,Gam uk kumpi in gam a ding a hoihlo ding, gam-ukna sem zo nawnlo ding, vaihawm zia hoihlo lua ci’n a ki muh leh vote of no confidence ( muang zo nawnlo) cih tawh Parliament ah thu khenna kibawl a gam-uk tanu pawl kikhawl sak thei hi. Hih sepzia pen Parliamentary Democracy a ding in kibuuk tuahna (check and balance) khat hi a, mipi leh gambup a dingin a hoih zawk hun tam hi.\nParliamentary Democracy paizia tawh ki-ukna ah gambup mailam kal suanzia ding thumeilet khatpeuh Innpi (Parliament) pan thukimna lakna ding a kisap takteh, gam-uk tanu pawl pen thukhun gelhna zong kihel kha a hih manin, manlang leh baih zaw in kikipsak theihi. Parliamentary Democracy kalsuan zia pen minam neu tamna gam, biakna leh ngaihsutna kibatlohna (diverse religion and ideology) tamna gam ah zat dingin kituak mahmah hi. A hangin gam-uk tanu pawl (cabinet ministers) pen mipi palai sung pan a kila khia hi a, mi namkim kihel kha thei hi. Tua ban- ah Presidential Democracy ah President in thuneihna a tam let luat bang hilo in, Parliamentary Democracy ah Prime Minister leh minister te tungah thuneihna kihawm zak zaw hi. Mipi deihtel palaite mah in gam-uk tanu pawl (cabinet minister) sem pah a hih manin mipite tawh kizopna mamm zaw hi. Mipi kisapna pen kumpi in theihna ding lampi baih zaw suak hi. Minam zui a kiphuh khia gam lah a hi leitung bup a Democracy gam lian pen zong a hi India, United Kingdom (UK) gamte in hih democracy gam ki-uk zia zang uh a, a mau gam tawh kituak a hih manin lawh cing mahmah uhhi.\nParliamentary Democracy paizia tawh ki-ukna gam ah President omlo ding cih hi peuhmah lo hi. President pen gambup lutang (head of state) mah in kikoih veve a, gam ukna lam ah thu neihna (executive power) a kipia lo bek a hihi. 1947 kum Kawlgam thukhunpi Chapter V sungah, Kawlgam sung ah President a sem pen in Gambup lutangpi hi dingin kikoih hi. Parliament ah vaihawmna te a en cik ding, gam -uk tanu pawlte a kisapna leh thanemna a huh ding in kikoih hi. President pen thu neihna ngah party a hi a, party khat peuh tawh kizopna neilo mi a hih manin mi khempeuh tawh na sem khawm thei hi.\nKawlgam ah galkap puan silh te’n kumpi sepna pan hong khol bawl in galkap puan suah mite’n kumpi hong sem in, tawm khat kikhelna hong bawl tak uh ciangin gam mi tampi tak in Kawlgam in democracy ngah ta ci’n i nuam mahmah hi. A taktak in Kawlgam in democracy gam taktak a ngahna ding lampi a sial pan bek hi a, ngimna a tung nailo a hihi. Ngimna a hong tun pih phial zong un, tu a i zuih lampi mah i zuih suak leh, minam zui a kilam khia gam tawh kituak hetlo democracy paizia a hi Presidential democracy zui i hih manin minam neute a dingin lampi vang nailo ding hi. Presidential Democracy i zat sawm hangin leitung gamdang a hi, a diak in USA gamte zat bangin kizang lo in President pen mipi tel hinailo a hih manin man tak nailo lai hi. Tua a hih manin Kawlgam in Democracy mantak i ngah theihna ding leh i gam lamkhiat zia leh i gam tangthu (background/history) tawh kituak pen ding lampi i zuih theihna dingin gam makaite in Parlimentary Democracy ki-ukna lam i zuih ding ahihi.\nPrevious: GZA Youth Department pan zaksakna (05 October 2016)\nNext: A 8 veina Zosiam Gospel leh Medical Trip vai zaksakna ~ Sia Pau Khai


timestamp: atn

url: =Laithiangtho Dokna (Matthew 3-4) ~ Thu Tatuam (Siyin News)\nLaithiangtho Dokna (Matthew 3-4)\nFriday, September 19, 2014 Laithiangtho Dokna No comments\n1. John sia koi sung pan pai ziam?\n2. John taw kisai ason khol kamsangpa sia akua ziam?\n3. John puan silh sia bang taw kitak ziam?\na. Kalauh mul\n4. Bang ngunhui ah teangte John kung ah tui kiphum ziam?\n5. John in Pharisee le sudducee te bang na ziam?\nb. Ngul ngilo\n6. To Jesu sia koi sung pan John ii tuiphumna hong pai ziam?\nb. Israel ngambup\n7. To Jesu ngam sung apai pui sia akua ziam?\n8. John thong atak ciang To Jesu ___ah pai hi.\n9. Jesu ii nungzui ngasa man bangza om ziam?\n10. James ii suapuipa sia akua ziam?\n11. To Jesu thu koisung ngambup kizel ziam?\n12. Galilee ngam khua in To Jesu nung zui ziam?\n1Tua hun lai takin Tuiphumpa John sia Judea senneal ngamah hong pai a, thuhil kipan hi. 2“Na mawna uh pan kisiik kik vun, banghangziam cile Vantungngam hong nai zo hi!” ci hi. * 3Kamsangpa Isaiah kammal sia John huvau a sonkholna hi a,\n“Senneal ngam sungah mihing khat hong au a,\n‘Topa atu in lampi pua khol vun;\nAma khualhaw natu in lamzin tang\nkhat vawt sak vun!’ ” ci hi. *\n4John puan silh sia kalauh mul taw kitak a, ama in savun kawngkhau thua in, ama an sia khaumaw le ngam khuaitui ahi hi. * 5Mihingte in Jerusalem pan, Judea ngamkhen bup le Jordan ngunhui ngam theampo panin hong pai uh hi. 6Amate in a mawna uh pualaak a, taciangin Jordan ngun sungah ama in tui phum hi.\n7Pharisee te le Sudducee te tam ma ama kungah tui kiphum tu in, hong pai a mu ciangin, amate tungah, “No ngul ngilote awng— Pathian ii daan hong piak natu panin suakta tu nu hi ci in akua in hong son ziam? * 8Mawna pan kisiina lim kilangh sak vun. 9Abraham suan le paalte na hi uh hu in, daan thuak natu pan suakta tu in, kimuangmaw heak vun. No tungah hong ci khi hi, Pathian in hi suangte zongh la in Abraham suan le paalte suak sak thei hi! * 10Thingkungte phuk tu in a bul ah, heimai kingat zo hi, ngapha a nga ngawl thingkung theampo kiphuk tu a, meimang sungah kisep tu hi. * 11Na kisiina uh a kitel natu in tui taw kong baptize hi, ahihang kei nung pan hong pai lai tu pa in no sia Tha Thiangtho le meikuang taw hong baptize tu hi. Kei sangin ama lian zaw pek a, a peangdap toai tu zonghin ka kilawm bua hi. 12Ama in ankheap natu tangkheaplaw sia a khut sungah toai zo hi. Zungtaangte hong kheap tu a taangtang teng sia taangsal sungah khawmtua in, taangsi taangvai teng sia a mit ngei ngawl meikuang sungah hal tu hi,” ci hi.\nJesu a ki Baptize na\n13Tua hun laitakin Galilee pan Jesu hong theng a, John ii baptize tu in, Jordan ngun John kungah hong pai hi. 14Ahihang John in ama tho tu in kithoai a, “Kei sia nangma ii nong baptize tu hi zaw napi, kei kungah nang hong pai zaw ni ziam?” ci hi.\n15Ahihang Jesu in zo kik a “Pathian deina theampo a kicin natu in, tu in hong seam tan,” ci hi. Taciang John zongh thukim hi.\n16Jesu a ki baptize zawk po ciang tui sung pan hong pusuak to hi. Taciang ama atu van kihong a, Pathian ii Thaa ngam vakhu bangin hong tuaksuk in, ama tungah hong tu suk a mu hi. 17Taciang van panin aw khat in, “Hi sia ka it ka Tapa hi a, ama tungah ka lungkim hi,” ci hi. *\nJesu ii Ze-et Thuakna\n1Tua zawkciang Thaa in Jesu sia Doaimangpa ii ze-et tu in ngam sungah paipui hi. * 2Sun sawm li le zan sawm li an ne ngawlin a om zawkciang Jesu ngilkial hi. 3Tasia ciang Doaimangpa hong pai a, “Pathian Tapa na hi le suang hite anluum suak sak in,” ci hi.\n4Ahihang Jesu in zo a, “Laithiangtho in, ‘Mihingte sia anluum bek taw nungta thei hi ngawl a, Pathian kam sung pan a pusuak kammal khat sim nuntak pui hi,’ ” ci hi. *\n5Tua zawkciang Doaimangpa in Jesu sia khuapi thiangtho Jerusalem ah paipui a, Biakinn khuvum a saangbel na ah suanto hi.\n6“Pathian Tapa na hi le nangma kilawnsuk in, banghangziam cile Laithiangtho in ci hi,\n‘Pathian in a vantung lalangte\nnang huvau in sawl tu a,\nna peang beak zongh\nsuang taw a ki sutha ngawl natu in,\na khut taw hong dom to tu hi.’ ” *\n7Jesu in zo kik a, “Ahihang Laithiangtho in, ‘Na Topa Pathian na ze-et heak vun,’ zongh ci si hi,” ci hi. *\n8Taciang Doaimangpa in mualsaang mama khat ii tungah paipui a, leitung ngam tatuamte ii letna theampo lak hi. 9“Khupdin in kei hong bia lete, hi teng theampo nang kong pia tu hi,” ci hi.\n10Tasia ciang Jesu in, “Satan awng, tai in! Laithiangtho in, ‘Na Topa Pathian bek bia vun a, Ama tu bek sep sak vun!’ ci hi,” ci hi. *\n11Tasia ciang, Doaimangpa in Jesu nusia a, vantung mite hong pai in Jesu ou uh hi.\nJesu Galilee ah Nasep Kipan\n12Jesu in John sia thong sungah kikhum hi, ci in a zaak ciang, ama Galilee ah pai hi. * 13Ama Nazareth khua ah taam ngawlin, Zebulun le Naphtali ngamsung Galilee tuili hui khuapi Capernaum ah teang tu in pai hi. * 14 Hi bang a ngamtat sia, kamsangpa Isaiah pauna teng a tangtun natu ahi hi.\n15“Zebulun ngam le Naphtali ngam,\nTuipi sung zotna lampi tung,\nJordan ngun lang khat,\nGalilee, Gentilete ngam! *\n16Khuazing sung a teang mihingte in,\nKhuataang lian mama khat mu tu hi.\nThina khuazing ngamsung\na teangte tungah khuavak a taang tu hi.”\n17Tua hun pan kipan Jesu in, “Na mawna uh pan kisiik kik vun, banghangziam cile Vantungngam hong nai zo hi,” ci in ama thuhilnate hil tu in kipan hi. *\nJesu in Ngasa mante Li Sam\n18Galilee tuili hui ah a va laitakin, Jesu in ngasa mante ahi unau nii Simon (Peter kici) le a suapuipa Andrew, tuili sungah ngeen khat taw ngasa manin a om mu hi. 19Jesu in amate tungah, “Hong zui tavun, mihing mante kong suak sak tu hi,” ci hi. 20Thakhat in a ngeente nusia in ama zui uh hi.\n21Tua mun pan a paisuak uh ciang Zebedee tapate unau James le John mu hi. Amate in a pa uh taw ngunkuang sungah a ngeen uh pua in om hi. Jesu in amate sam hi. 22Taciang, thakhat in a ngunkuang le a pa uh nusia in zui uh hi.\nJesu in Hilna, Thuhilna le Dam sakna seam\n23Jesu sia Galilee ngambup ah vakin, synagogues te ah hilna nei a, Kumpingam Lungdamna Thu thuhilna nei in, natna satna namcin a neite dam sak hi. * 24Ama thu Syria ngambup ah kizel a, tua ahikom mihingte in, ciina theampo, natna satna le mealhem theampo: doai veite, butthi theite, pumpi zawte, ama kungah paipui in— Jesu in dam sak siat hi. 25Galilee ngam khuapi sawmte le Jerusalem, Judea le Jordan ngunngal panin, mihonte in zui uh hi.


url: =Tulaai Leitung Thuthang Tuamtuam Updates June 3, 2015 :: ZOMI DAILY\nposted on 4 June 2015 at 7:38 am Lomkholna: Khawmpau, Myanmar, News, World, Zomi\n· US leh apawlpih ten IS te ado zawh uh kha 9 cingta a bangtak do liang a zo thei mahmah lo uhhiam ci in akiphunsipsip kawmkaal ah kha 9 sung in Syria gam leh Iraq gamsung ah IS migilo 10,000 kigozo hi ci in Deputy Secretary of state Antony Blinken Paris khuapi pan June 3,2015 ni in genkhia hi. BBC\n· June 2,2015 ni a China gam Yangtze gun sung a kibung tembaw tungtuang misi 18 kimuta a, ahing in mi 15 kihonkhiazo bek in adangteng Gunpi sung ah mangthang laai hi. Kumpi thunei mizong ten asun azan in zong uha, kum 43 apha nupi khat nai 10 sung tuipi sung ah aom ahing in June 3, 2015 ni in honkhia zo uhhi. Hih Tembawpi peen Dongfangzhixing kici a 76m sau in Tonne 2,200 gik ci hi. BBC\n· South Korea gamte in North Korea gam adeihdeih na kaap theih lianlian nading Thaupi khat akizangthei mahdiam ci in June 3, 2015 ni in asin uhleh genbaang hetlo in angimna mun khalian thei hi. Hih Thaupi peen Km500 mitphoi sakse kuullo in kaapthei ziau a asin laaitak un President Pak Geun-hye in ageipan va en ci hi.VOA\n· Leitung Tukpeeng kipawlna FIFA nasemte sung ah golhguuk neekna hang in nungkaal sung in Switzerland gampan makaai 7 kimana, hithu te hang in FIFA President Sepp Blatter kum 79 zong nasiatak kisit laaitak ci in US kumpi thunei te in June 3, 2015 ni in taangkokhia uhhi. Mr Blatter peen June 2,2015 ni in President pan akhawlta ahihi.BBC\n· US gamsung asusia nuam Khamul te daalna in mipi phone kihona US kumpi ten angaihsim na uhtawh kisai thukhun May 31 ni in ciangtan beita a zomlaaiding maw khawlsanding cih Parliament ah nasiatak akikupkhit uhciang June 2,2015 ni in zoplaiding in kithukim uha, June 3, 2015 ni in President Obama in kipsakna suaikaaita hi. Phone tawh kiho a ipau bangbang kumpi ten nakeemsim in ongsulzuihthei ding uh ahihman in kidophuai mawhlo hi.CNN\nPrevious: Dahpihna Lai, Tg. Cin Sawm Tung (kum 20)\nNext: Ki mawhmawh Sak\nNaupangno kum 3 aphapan khat cikimekna lupna avangsung ah alu awkcip


url: =UN Card tawite’n bawlding akisawl MyRC (TRIS) tawh kisai theihsakna :: ZOMI DAILY\nUN Card tawite’n bawlding akisawl MyRC (TRIS) tawh kisai theihsakna\nposted on 21 June 2018 at 12:28 am Lomkholna: Malaysia, News, Refugee, Zomi\nMyRC (TRIS) lam makai te tawh holim na leh kimuh khopna kinei thei a, tua tung tawn in dotna leh dawnna pawl khat kinei thei hi. TRIS = Tracking Refugees Information System\nDotna (1) Kua teng in hih TRIS Registration Center (MyRC) kibawl thei ding hiam?\nDawnna (1) Hih tengah amau pianna gam ah nuntakna ding a lau huaina hang tawh Malaysia gam ah gambel in hong pai te in a mau leh amau Malaysia kumpi tungah a kipulak na ahihi. Tua ahih manin Malaysia gam ah gambel in hong pai te in kibawl thei ding hi.\nDotna (2) UN card, UN laidal aneite in hih TRIS (MyRC) bawl sese kul ding hiam?\nDawnna (2) Kisam hi. UN card a nei khempeuh in TRIS ah hong paisakna dingin a kivai khak khin ahihi. Malaysia gamah gambel in aom khempeuh in Registration abawl hamtang ding ahi hi. Kei pen kua ka hiam? Koi mun ah om in koimunah nasem nahiam cih te Malaysia kumpi tungah ki pulak ding ahihi.\nDotna (3) TRIS (MyRC) card koi pan hong kipia ding hiam?\nDawnna (3) TRIS (MyRC) ah Registration hong bawl khenmpeuh pen Malaysia kumpi thuneite tungah kipuak dinga, Kumpi thunei te kiang pan phalna a kingah sa te bek card kipia pan ding hi.\nDotna (4) Card bawl zawh bang hun ciang kingah ding hiam?\nDawnna (4) Card pen na bawl zawh kha (1) bang a tawm pen sawt ding a, kha (2) zong sawt thei ding hi.\nDotna (5) TRIS (MyRC) pen Kumpi in hong theihpih mah ding hiam?\nDawnna (5) HIh pen Malaysia kumpi in hong theihpih bek hi loin Malaysia Parliament sungah zong thukim na a kinei sa ahihi.\nDotna (6) Hih pen Kumpi lui lai hun hi a, tun kumpi thak hun ah kilamda na om lo ding hiam?\nDawnna (6) Ko Malaysia gamah kumpi thak leh kumpi lui cih omlo in Malaysia kumpi bek om hi. A zenzen in a kisap leh kumpi in thu pulakna hong nei ding hi.\nDotna (7) Hih TRIS (MyRC) card pen koi mun tengah kizang thei ding hiam?\nDawnna (7) Hih pen Malaysia kumpi tungah nang leh nang na kipulakna ahihi. Oparasi om in kimat na khat a om ciangin gambel mi na hih na hong kitheih pah ding hi. Gambel mite a dingin atuam vilvel in akibawl (Special Identity Card) kici thei ding hi.\nDotna (8) TRIS (MyRC) card tawite in hih card tawh nasem thei ding uh hiam?\nDawnna (8) Malaysia kumpi hih card tawite adingin nasep kivai hawm sak ngei mah hi. Ahi zongin mi 300 val a kisam na ah mi 30 bek in hong sem uhhi. Nasep vai pen Malaysia Naseplam tawh kisai thuneite (Ministry of Labour) te tungah kinga ding hi. Hih card tawh kisai in gambel te hita leh Kumpi lam te hita leh adingin alang nih in a hoih pen ding a kigel ahihi.\nDotna (9) Hih card pen UN ngah nailo te in a bawl thei ding hiam?\nDawnna (9) UN card angah nailote in direct in kibawl theilo ding a, ahi zongin Community makai te theihpihna tawh kibawlsak thei ding hi. UN card or UN laidal neite ahih leh TRIS zum ah pai in ei leh ei kibawl pah thei ding hi.\nHih MYRC (TRIS) card bawl nading akisam teng (1) Tulai tak na tawi card (2) Mei/Tui bill khat (3) Kiteenna lai (4) Nausuak lai (5) Sisan Group thei ding (6) Nasepna Company min or Sai min (7) Nasepna mun full Address Hih card bawl man pen RM 500 hi dinga, ZAM Zum ah piakding hilo-in MYRC (TRIS) Office ah piakding a hihi, genteh na-in lemlohna khat a om leh RM 500 ong piakik ding uh hi, tuabanah kum (18) nuaisiahte leh kum (59) tung siah te in abawlman piak kullo ding uhhi. Community Card tawh abawl nuamte in ZAM zum ah min sazian kipia khol thei a, hong sap nini in hong kiza sak ding hi.\nA bawlnuam a lunglut a kua mapeuh in ZAM Zum ah Na Min uh nong ap na ding un deihsakna tawh kongzasak uh hi.\nHih MyRC pen a bawl ding a kizo leh a lunglut velvel te in bawl huai a, kizo lopi leh lunglut lopi in mikhat sawlna leh hanthohna tawh bawl loh ding hoih pen hi. Tel Beh nop a omleh Contact:- 03 9226 1926 -ZAM Thupuak\nMore: UNHCR panin MyRC Card (TRIS) vaitawh kisai Refugee tetung zaksakna\nfrom UNHCR: Community Messaging On TRIS\n14 June 2018: The previous Government had appointed a company, Barisan Mahamega Sdn Bhd, to carry out a Government registration scheme called the Tracking Refugees Information System (TRIS). This Scheme has been established to address concerns around national security.\nUNHCR had been advised that all registered UNHCR cardholders and asylum-seekers can register under this Scheme and will be provided a Government-issued Identity Card, MyRC, at a cost of RM500 per person. Only persons between aged 19 to 58 years of age are required to pay the fee.\nIn view of the new political changes in Malaysia, UNHCR is currently seeking clarification from the new Government on whether the TRIS scheme will continue and, if so, in its present form. Until that clarification is received UNHCR does not recommend that cardholders pay the RM500 requested by the company.\nUNHCR will keep you informed of any developments as and when these are communicated to us.\nPrevious: Malaysia, Perak sungah Express Bus khat kilumlet, mi 32 liam\nNext: Myanmar kumpi in khakhatsung in nasemding mi 23,204 gampualam ah paikhiasak\nMalaysia gamsungah GrabCar aki zattheihna khuapi 4 kibehlap ~ ZD


url: =Apple te’n MacBook Pro athak bawlkhia leuleu ~ ZD :: ZOMI DAILY\nApple te’n MacBook Pro athak bawlkhia leuleu ~ ZD\nposted on 28 October 2016 at 10:08 am Lomkholna: News, Sawltak, Tech\nApple Company te’n MacBook Pro athak hong tangkokhia leuleu uhhi. Hih Model thak ahi MacBook Pro pen Touch Bar zong hongbehlap uh a, letmat 13″ leh 15″ ci’n Screen Size namnih in hong bawlkhia uhhi.\nHih MacBook Pro thakpen Hardware zong Upgrade hongbawl uh a, Processor zong ahatzaw dingin hong behlap toto uhhi. Keyboard zong athak hi a, Keyboard ii atungah Touch Bar ci’n hongthuah uh a, tuatungtawn in Touch ID zong ki ngahsak uhhi.\nHih MacBook Pro sungah alunglut huai penpen ahihleh Touch Bar hikhading hi. Nidang in Fuction Keys tuamtuam ahi F1, F2, F3, etc cihbang in akikoihna munteng ah Touch Bar hongguang uh a, khutme tawh khoih thiangthiang ziau in Apps tuamtuam deihdandan in zattheih, Control theihding in hongbawlta uhhi.\nHih MacBook Pro athak ii Hardware Specs pen anuai abang ahihi:\nMacBook Pro letmat 13 te ii amanzahding pen $1,799.00 pan kipanding a, letmet 15 tepen $2,399 pan kipan dinghi. Hih Base Prices tungtawn in Processor, Storage cihte asangzaw deihdandan in ki behlap theiding hi.\nMacBook Pro athak tangkona YouTube Video anuai ah ki enthei hi.\nTouch Bar akihello, MacBook Pro zong Model athak bawlkhia uh a, tuapen $1,499 tawh ki leithei dinghi. Hih hong bawlthak uh MacBook Pro tepen alui te sangin Trackpad zong golsakzaw uh a, zatnuam mahmahding hi. ZD Sawltak #zomidaily\nPrevious: Christian Hymn te’ tangthu: Hong Naisak In\nNext: Reserved Forest leh Wild Life Sanctuary ~ Khup Khan Thang


url: =Tulaitak a honglaang pulnatna Khristian te’n koici doding ~ Rev. Dr. Pau Khan En :: ZOMI DAILY\nposted on 11 April 2020 at 11:58 am Lomkholna: Article, Biakna, Paukhanen\nTulaitak a honglaang pulnatna Khristian te’n koici doding (How to Deal with Current Pandemic as Christians) ~ Rev. Dr. Pau Khan En\nTulaitak-a leitungbup ah a laang (Coronavirus – Covid 19) lau in gam neuneute tham lo, gam lianpipi te zong dipkua-in Sang, nasepna leh sumzuak sum leinate khakcip in nasep khempeuh dinkhawl hiau uh hi. Ani ni-in gam lianpipite nangawn ah a si, a sawm a za in kibehlap toto den hi. Hi banga leitungbup pulpi (pandemic) hongtun laitak-in Pasian thu-um Khristiante koici om dinga, koici do ding ihi hiam? cih i ngaihsut ding, cih thunga konggen nuam hi.\nI. CIIMNA TAWH NUNTAKNA (Living Wisely and Carefully)\nHibang leitungbup patauh dipkuat hun laitak-in thu-um Khristiante pilvangtak-in i om ding kisam hi. I pumpi tungah hih natna hongtun loh nadingin ei mahmah siantho nading leh kiim leh paam siantho nading pilvangtak leh ciimtak-a i nuntak ding kisam masa pen hi.\nII. THU MANNA (Obedience)\nHih pulnatna hongtun ciangin a gamgam ah kumpite lunghimawh in, cidamna lamte in “zuih ding leh pelh ding” (dos and donts) mikim’ theih dingin hong suaksak, hong phawngphawng den uh hi. Tuate dongdong sese lo-in thumangin zuihpah seppah ding ahi hi. Khristian hoihte in cidamna lamte hong taangko leh sawlnate i mansuk pahpah ding ahi hi.\nIII. THUNGEN NILOH NI (Living in Constant Prayer)\nI biak Pasian pen ‘Damna Pasian’ Jehovah Rapha ahi hi (Pai. 15:26). Mihingte’ thuaklah haksatna khempeuh hong bawlphatsak hi. Israel mite-in kumtawn khatawn a, a thuak uh tui hoih lo pen ci tawm khat tua tuinak ah a khahziau ciangin nautolh om nawmlo-in, a leitang uh zong hoih a, munnuampi suak hi (2 Kumpi 2:20).\nI anneek i tuidawnte ah Topa in hong ompih in Ama mite tung panin natnate khempeuh hong lakkhiatsak ding hi (Pai. 23:25; Thuhilhkikna 7:15). Tuabang Pasian nei ihih manin Ama tungah ei’ ading thu i ngen ding hi. Leitung mi khempeuh adingin zong thu i ngen ding hi. I mawhnate kisikkik, kipuah pha-in thu i ngen ding hi. Ko Pasian nasem Sia, Siamahte in thu kong ngetsaksak uh hi.\nIV. VENG LEH PAM KHUAL NI (Living in Social Concern)\nHibang leitungbup pulnatna hongtun laitak-in i kiim i pam ah a cimawh zawdiak om thei hi. Pasian bawl mihing ahih lam phawk-in ihih thei bangbangin huh ni. Tua in, tualaitak-a Pasian hong hilhnop Khristiante’ tatzia heekzia ding ahi hi (Matt. 25:14-46)\nV. KHRISTIANTE’ DO DAN\n(Christian Attitude towards the Pandemic) – Hih leitungbup pulnatna a laan sungin Khristiante pilvangtak-in kumpite’ thu cihte man ding ahi hi. Laulua-in dipkuat luat ding zong hilo hi. Banghang hiam cih leh, hih pulnatna pan Pasian’ theih loh kal a, a piang hilo hi (Late 121, 91).\nI telzawh nailoh Pasian ngeina leh deihna khat om ngelngel ding hi. I thunget ding pen, Topa aw, bangtan vei thuaklai ding ka hi uh hiam? ci-in upna leh lungduaina tawh Topa dongin tha i laak ding ahi hi (Late 13:1-2). Nikhat ni teitei teh Pasian in Ama deihna hong kilangkhiasak ding hi. Tuamatengin upna tawh nungta ciat ni.\nHih natna a thuak leh a lauthawng lei mi khempeuh tungah Pasian’ itna leh damsakna hih lauthawng hun sungah a thak-in hong tungta hen! Tuabang mahin, cina gim ngahte’ ading a vaihawm leitung kumpite khempeuh tung leh itna tawh acing akeem Siavuan (doctors), Syamah (nurses) te tungah Pasian vangliatna a thak-in hong tungta hen! Rev. Dr. S. Pau Khan En\nPrevious: Singlamteh Nam Thum ~ Samuel TK Mung\nNext: USA, Maryland pan Pa Thang Do Mang (Lailui, Kipgen, kum 38) in hongnusia\nIh Kiging khol hiam? ~ Thomas Mung


url: =Malaysia ah numei bekin ahawltheih Taxi Service khat kipanthak ~ ZD :: ZOMI DAILY\nposted on 2 December 2016 at 11:01 am Lomkholna: Malaysia, News, Sawltak, World\nNumei te ki nopnehbawl in, alawm agual te leh meltheih tanau te’n khuasung avak uh ciangin Public Transportation tungah hamsatna atuahvai te azakzak ciangin Denise Tan kci nupi khatin ama hanciamna tawh athakkhat sepding hongkipan hi. Tuapen “Rinding Pink” kici “Women Transportation Platform Service” hi a, Malaysia gamsung ah numei tebek in ahawlding Taxi Service thakkhat ahihi. Passengers zong numeibek deihzaw uh cihi.\nMalaysia gamsung ahzong hihbangdan numei te bek in ahawltheih Taxi Service omngei nailo hi.\nPublic Transportation tungpanin ameltheih numei te’n damiah tuak cihzong zakha zelzel hi. Tuaban ah alawm te pawlkhat in Taxi Booking bawlna panin Taxi Driver te’n a Phone Number uh kemsuak in, pawlkhat phone sungpan in kiphinzel cihzong zakha zelzel hi.\nTuabangteng hangin hih “Riding Pink” kici numei tebek in ahawlding Taxi Service pen patkhiatding ngaihsutna aneikhia ahihlam Denise Tan in Interview khatah genkhia hi. Tuaban ah hih Riding Pink hangin numei tampi in nasep neituamding cihzong alam etna genkhia hi.\nDenise Tan kici hih Riding Pink hongpankhia nupinu pen kum 30 bek hipan hi. Amahzong innnupi, naukeem kawmmah hi a, amah bangdan in innnupi te’n nasep aneihtheih nadingzong ageelsak ahihi. Innnupi tepen nasep hunbit Full Time taktak in asep ciangin innsung nasep te bangmah semkawm manlo, naungek neite phadiak in Full Time nasepding taktakpen lemlo ahih manin, tuabangdan te adingin hih Taxi Service apankhia cihi.\nAbeisa September kha akipan Facebook tungtawn in numei mawtaw hawlding zonkipan a, ki lunglut mahmah cihi.\nRiding Pink Taxi Service pen October 10 ni in Official in kipanta hi. Athu ala acingzaw in hih website http://www.ridingpink.com paninzong ki simthei dinghi. Numei naupang adingin amuanhuaizaw dingin aki vaihawm ahih manin, Malaysia gamsung aom te’nzong hihthu theihhuai cihtawh hong suaksak kahi uhhi.\nRelated: China in gamdang galphual kibawlbeh loding hi ci ~ TK Lian\nMalaysia gamsung ah meileng zong numei tebek atuantheihna tuamneih uh a, tu’n Taxi zong numei tebek hawltheih, tuantheih dingin athak khat hongkipankhia uh ahihi. ZD Sawltak #zomidaily\nPrevious: Vondeih Kep Ding – 80 (Dimno’ Pa)\nNext: US Buffalo Police te Wanted List ah Kawlgammi khat kihel ~ ZD


url: =Mi Ta Ding Paaisak (Surrogacy) ~ Hau Za Cin :: ZOMI DAILY\nposted on 19 March 2016 at 7:00 am Lomkholna: Article, Hauzacin\nAfrica gam ah nungakno kum 15 pan 18 kikal te pawl in sum deihna tawh nau pai in a tano a suak ciang a lei nuam khat peuh kiangah zuak in a sum a zat laitak in Taiwan ah ta nei theilo nupa honkhat in Vietnam ah numeite sum tawh cial in a ta ding uh paaisak dingin zang uh hi. Tua banga ama ta hilo midang ta a paaisak numeite pen surrogate mother kici a, tua banga mi ading nau paaisakna pen surrogacy kici hi.\nTunai diak in Taiwan nupa pawlkhat in Vietnam numei te amau ta ding paaisak dinga a cialte uh Thailand khuapi Bangkok ah kiman hi.\nA genna vuah Vietnam numei te in sum a kisap luat man uh zong hikhin tuanlo, tua banga numei mi nau paaisak thei ding a man pawl, tua bang nasep nei pawl kumpi phalna hilo ‘gang’ om hih tuak hi.\nFebruary 2011 a Bangkok khua laizangah inn nih pan numei 15 kiman a, mi 7 in naupai a, mi 2 in tano nei uh hi. Pawlkhat amau gam Vietnam ah kipua kik khinzo a, pawlkhat Thai palikte khutsungah thudot dingin kikem lai hi. Tua banga kiman lak ah numei pawlkhat bang pasal tawh a lumkhawm nailo, virgin, ahi uh hi ciin Vietnam thukizakna An Ninh Thu Do in gen hi.\nVietnam pan numeite Thailand zuana a kipaipih ciangin lampi ah giak toto uh a, giahbuk a tun uh ciang a pua te in, “Tun, mi ading nau paaisak ding na hih man un nau nei thei na hih uh kisam hi. Na theihsa bang un nungak siangtho (virgin) in nau pai theilo hi,” ci uh a, a utlopipi mah buan, luppih gawp uh hi. Luppih ding a ut kei leh a kileina sum 20 million dong (USD 1000) a loh kik ding, kiciahsak ding ciin vau uh hi. Tua zah sum ngahna ding neilo uh ahih manin ut in utta kei leh parcel puate thu a man uh kisam hita hi! Numei khat bang parcel puapa in zan 3 a kizom in sual ngiatngiat hihtuak hi.\nNumei khat amin Thuong kici nu bang kum 21 pha pan hinapi mi ading nau paaisak a 2veina hi bilbel hi. Ahang pen a sum ngah masa teng a pa in khamtheih zatui kisutna dingin zatsak khin hi. A nihveina ding ta aneih ding ciang Taiwan nupa te tawh lumkhawm uh a, a zi in a pasal Vietnam nu tawh ta a neih ding phal hi. Ta hong pian ciangin nupate sangin naupaai nu mel sun zaw hih tuak hi. “Taiwan nupa te adingin ka paaisak ahih hang, naungek in keimah hong suun hi. A mit, a nak, a kam, a nuih dan, kei hong sunzaw hi. Tua manin Taiwan nupate ta hitheilo ding hi. Kei ta hizaw ding hi,” ciin a sisan kizopna a liatluatna kilangsak hi. A ta pen kha 8 a phak ciang kikhei khia a, a nu leh pa ding kiangah kipia hi.\nNumei pawlkhat in USD 5000 thalawh a nau paaisak hi uh a, pawlkhat bel amau ut thu hilo in mi gilote mat gawpa tua bang sem dinga kila hihtuak hi. Tua banga Thai Police in kumpi phalloh nau kipaaisak vai a mi a mat lak ah Taiwan mi 4, Chinese 1, Myanmar mi 3 kihel uh hi.\nKumpi phalna la masalo a nau kipaaisak cih pen thukham palsatna hi a, kumpi deihna tawh kikalh hi.\nBehlapna: Thu Tuamtuam\nTua bang ahih laitak in Nigeria gama nungakno te in lah ta nei ding, zuak ding, sum ngah ding ciin phamawh na sa vetlo leuleu uh hi. A tano te uh USD 200 khawng tawh zuak ziauziau in Arab mihau ta neilo te in lei thei zel uh hihtuak hi. Tua banga akiman te kumpi in kum tampi khumcip, sum liausak cih bangin gawtna pia hi.\nChina ah khangno pasal kum 17 ta leuleu lah tulai iPad, iPhone a cihte uh deihlua ahih cianga a kaltang (kidney) tangkhat Chinsa sum 20,000 yuan tawh zuak in iPad 2, iPhone leh laptop khat leina in zang. Lungdam taka inn a ciah, a nu kiang a lah leh a nu ana lungdam deksuailo…. police te kiangah pai in a thu gen…\nUSA California state sunga nupa Phillip Garrido leh a zi Nancy in 1991 kum in numei naupang kum 11 a pha pan Jaycee Lee Dugard gumang uh a, amau inn phaitam huangsungah khumcip in kum 20 phial luppih hi. 2009 kuma a kimat khiat ciang tanu nih, kum 13 leh 16 na nei man uh hi. Hihpa kum 431 sung khumcip dingin thu kipia a, a zi Nancy kum 36 pan khantawn khumcip dingin thu kipia in. Ms. Jaycee bel California kumpi in USD 20 million huhna pia in a nuntakna bul pat kik dingin pattah uh hi.\nPrevious: Matutna ding a kisam kalpi sagihte ~ Dong Mung\nNext: US gamsung khualzinna pawlkhat – 77


url: =Thungetna ah phawkciat ni ~ Angela Niang Ho Nuam :: ZOMI DAILY\nposted on 25 August 2014 at 8:25 pm Lomkholna: Catholic, News, Zomi\nThungetna ah phawkciat ni…\nKepong Sri Damansara vengah om Pa Huge Lang Khan Mung le Nu Lucy Vung San Cing (Saizang khua) it mahmah a tanu uh a hi, Angela Niang Ho Nuam a ding in thungetna ah phawksak ni.\nAngela Niang Ho Nuam pen khat 7 val deuh a nu gilsungah a omkhitteh leitung ah mihing suahna honglakha hi. Siavuan te in genna ah kha cinglo a hih teh angeina mahbang in zato ah kepcing masak kul ding hi. A hizong in kha kua a cin khitteh innlam zuan in ciahsak kik ta hi. Inn pan hong damlo semsem in a sawt sawt ciang in ci sa natna tawh zato tungkik leuleu hi.\nA cisa natna pan in dipsungah a kua dan 1″ khat bang a thuksuk zo phial dong in huih a diik ciang in a vangdan omsuk hi. Tua hang in Siavuan te lung himawhlua in natna namkim sit kawikawi hi. Natna tawh kisai a zonsakdan pen anuai adan in kimukhia hi.\n1. Lungtang natna\n2. Tuapsung natna\n3. Sisan pan a kilawh thei natna tuamtuam\n4. Sin natna\n5. Kal natna\n6. TB natna\nA natna mu zo tuamlo na pi in hong zong kawikawi uh hi. A sisan etna ding bekbek zong RM 3000 bei liang hi. Zato minthang mahmah te ah Siavuan siam penpen te ii etsakna kibawlbawl hi. A zato kilakna te in Songai Boluh zatopi, IJN (Heart Specialist Hospital) le GHKL zatopi te ah January 2014 pan kipan in August kha kipat dong mah zato khat khit khat, Siavuan le siamah siampnepen te khat khit khat in veelsak kawikawi hi.\nA tawpna ah lamet bei in cihna ding theih nawtloh tak ciang Catholic Upna sungah a thupi pen Sathau Siangtho nilhna tawh a tawpna thupha pia ding in St. Joseph Parish Topa Rev. Fr. George khutsung pan in Sathau Siangtho nilhna hongpiaksak hi.\nTopa Pasian in a it mahmah a tanu Angela ii nuntakna a thak in lametna nongpia kik a hihman in tuni in lungdam kohna thupha pen ZCCM Siate le Upa te tawh kineithei hi.\nSum le paai beina tawh kisai in UNHCR pan a beizah khempeuh RM16000 vai hong huhsak hi.Taiwan Buddhist Tzu Chi midongtuak te huhna pan zong neek tawm ding le zat tawm a kisam nengneng pawlkhat hong huhsak thei a hihman in lungdam damdam ung ci in a pa Lang Khan Mung honggen behlai hi.\nA khuapih a hi Saizang tate teng in ei hih theihna a hi, thungetna ah phawkciat ni. Angela ii nuntakna pen tawl khat lai in lametna om nawnlo, Siavuan te in Angela ii hun nunung di na kiding ta un. A ni le a hun di a ki theilo bek hi a, ko Siavuan te siamna tawh ka theih tawp un ka bawlsa uh hi. A nu le a pa zong lungkimtak in a manawtzawh na ding khat le khat tha na kipia unla, a telsiam ding hong lamen ung ci in kei kiang mahmah ah zong honggen hi.\nAngela ii tuni dong a nuntakna pen Pasian hu muapsa nuntakna bek a hihlam kilang mahmah hi.\nGod bless and heal Angela Niang Ho Nuam!!!!!\nPrevious: ZOMI LEAGUE 2014 honpawi nuamtak kizo\nNext: Tulaai leitung Thuthang Tuamtuam Updates August 25, 2014


url: =Ezra 10 | Siantongluan.net\nEzra 10 |\nEzra in tu-a bangin thu ngenin mawhna pulakin khitui naptui tawh Pasian biakinn mai-ah kunin a om laitakin Israel mi numei, pasal, naupang, mi tampi tak ama kiimah hong kikhawmin amaute khempeuh zong nakpi takin a kap uh hi.\nTua ciangin Elam-te beh sung panin Jehiel tapa Shekaniah hong pau-in Ezra kiangah, "Hih gama teng gamdang numeite tenpihna tawh i Pasian tungah i khial hi. Ahi ta zongin Israel mite-a dingin lametna omlai hi.\nTua ahih ciangin tu-in, ka topa uh nangma ngaihsutna leh i Pasian thupiakna a kihta mite ngaihsutna bangin hih i zite leh a tate uh i makna ding thu i Pasian tungah kiciam ni. Tua ciangin thukham sunga om bangin gamta ni.\nKipan in; nangma nasep ding ahi hi; kote in kong huh ding uh hi. Hang in la sem in," a ci hi.\nTua ciangin Ezra dingin, a kigensa bangin amaute a gamtatna dingun a kiciam dingin siampi makaite, Levi mite, leh Israel mi khempeuh sawl a, amaute zong a kiciam pah uh hi.\nTua ciangin Pasian biakinn panin Ezra paikhia-in Eliashib tapa Jehohanan omna inndei-ah pai-in tua lai-ah a giak hi. Salsuahna pan a hong ciahkik mite khialhna hangin dah ahih manin amah in an leh tui ne zolo hi.\nTua ciangin Judah leh Jerusalem sunga a om a hong ciahkik salte khempeuh Jerusalem-ah a hong kikhopna ding uh,\nleh ni thum sungin a hong tunglo a om leh uliante leh upate hoihsakna bangin a neihsa khempeuh uh kimanin, salsuaksa mihonte panin a kihawlkhiat theihna ding thu taangkona khat kibawl hi.\nTua ahih ciangin Judah leh Benjamin mi khempeuh ni thum sungin Jerusalem-ah hong kikhawm uh a, tua pen a kha kuana a ni sawmnih ni ahi hi. Tua hi a, Pasian biakinn mai inntualah hih thu hangin mi khempeuh patau-in guah lakah lingin a tu uh hi.\nTua ciangin siampi Ezra dingto-in amaute kiangah, "Note in gamdang numeite zi-in la-in Israel mite mawhna na behlap uh hi.\nTua ahih ciangin tu-in na pu na pate uh Pasian ahi Topa tungah na mawhna uh pulak un la, ama deihna bangin gamta-in hih gama teng gamdang mite leh gamdang mi ahi na zite uh tawh kikhenin tuam om un," a ci hi.\nTua ciangin a kikhawm mi khempeuh in dawngin kiko uh a, "Hi ta hen, na gen bangin ka gamta ding uh hi.\nAhi zongin mi tampi hi hang a, guahzuk laitak zong ahi hi. Hih guah lakah ka omsuak zo kei ding uh hi. Tua thamloin hih thu-ah eite in mawhna lianpi hihkha ihih manin ni khat ni nih sungin hih nasep a kizo thei ding hilo hi.\nA kikhawm mihonpite tangin i makaite semsak in la, hih thu hangin eite tungah Pasian hehna a dam matengin, i khuapite sung khempeuhah gamdang numei a tenpih mi khempeuh amau khuasung upate leh thukhente ciat tawh a kiseh hunin i makaite kiangah va kilak uh hen," a ci uh hi.\nAsahel tapa Jonathan leh Tikvah tapa Jahzeiah-te gel bek in hih thu nial uh a, Meshullam leh Levi mi Shabbethai bek in tua a nialte panpih uh hi.\nTua hi a, thukham omsa bangin, a hong ciahkik salsuakte a gamta uh hi. Siampi Ezra in amau beh ciat tangin beh lutang pawlkhat tengkhia a, tuate khempeuh a minin a kilokhia ahi hi. A kha sawmna a ni khat ni-in hih mite a thukan ding uh kipan uh a,\na kha masa a ni khat ni-in gamdang numei a tenpih mite thu a kan uh a zo uh hi.\nSiampite beh lak panin Jozadak tapa Jeshua leh a sanggamte beh sung panin Maaseiah, Eliezer, Jarib, leh Gedaliah-te in gamdang numei a tenpihna kimu hi.\nAmaute in a zite a mak ding uh kiciam uh a, amau mawhna hangin biakna-in tuuhon panin tuutal khat hong paipih uh hi.\nImmer-te beh sung panin Hanani leh Zebadiah ahi uh hi.\nHarim-te beh sung panin Maaseiah, Elijah, Shemaiah, Jehiel, leh Uzziah ahi uh hi.\nPashhur-te beh sung panin Elioenai, Maaseiah, Ishmael, Nethanel, Jozabad leh Elasah ahi uh hi.\nLevi mite sung panin Jozabad, Shimei, Kelaiah (Kelita a kici), Pethahiah, Judah, leh Eliezer ahi uh hi.\nLasate sung panin Eliashib ahi hi. Kongcingte sung panin Shallum, Telem, leh Uri ahi uh hi.\nIsrael mi adangte sung pan: Parosh-te beh panin Ramiah, Izziah, Malkhijah, Mijamin, Eleazar, Makhijah, leh Beinaiah ahi uh hi.\nElam-te beh panin Mattaniah, Zekhariah, Jehiel, Abdi, Jeremoth, leh Elijah ahi uh hi.\nZattu-te beh panin Elioenai, Eliashib, Mattaniah, Jeremoth, Zabad, leh Aziza ahi uh hi.\nBebai-te beh panin Jehohanan, Hananiah, Zabbai, leh Athlai ahi uh hi.\nBani-te beh panin Meshulam, Maluk, Adaiah, Jashub, Sheal, leh Jeremoth ahi uh hi.\nPahathmoab-te beh panin Adna, Khelal, Benaiah, Maaseiah, Mattaniah, Bezalel, Binnui, leh Manasseh ahi uh hi.\nHarim-te beh sung panin Eliezer, Isshijah, Malkhijah, Shemaiah, Shimeon,\nBenjamin, Maluk, leh Shemariah ahi uh hi.\nHashum-te beh sung panin Mattenai, Mattattah, Zabad, Elifelet, Jeremai, Manasseh, leh Shimei ahi uh hi.\nBani-te beh panin Maadai, Amram, Uel,\nBenaiah, Bedeiah, Kheluhi,\nMattaniah, Mattenai, leh Jaasu ahi uh hi.\nBinnui-te beh panin Shimei,\nShalum, Amariah, leh Josef ahi uh hi.\nNebo-te beh panin Jeiel, Mattithiah, Zabad, Zebina, Jaddai, Joel, leh Benaiah ahi uh hi.\nHih mite khempeuh in gamdang numei tenpih uh a, amaute in a zite uh a tate uh tawh a makhawm uh hi.\nTedim Lai Siangtho / Laibu: Ezra 10


url: =Tulaai Leitung Thuthang Tuamtuam Updates April 6, 2014\n· Kawlgamsung Yangon khuapi a kipawl Kawlgambup kilemnading tawh kisai laaikisam kaihkhopna pawi aninihna Yangon kilemna Innpi ah nuamtak zothei uhhi. Hih Khawmpi ngawngaw ah bel Kawlgam sung a Thautawi akici limlim teng kim cileeng kikhiallo maiding in upmawh huai hi.Mualtung mi thautawi kipawlna 20 vaal leh Adiak in O minam, Naga Minam leh Zomi te zong kihel uhhi. Naga Thautawi kipawlna NSCN makaai U Kyaw Win Sein April 6, 2014 ni in VOA ten thudotna abawlna ah kawlgambup kilemna suaikaihna ah bel Naga ten suaikaai sam nung in adang thukikup tuamtuam nate bel lungluutvetkei ung ci in genkhia hi. Naga minam te peen 2008 thukhun tawh kituak in amau le amau ki-ukna angah minam khat ahihban a India gam ah Awn 2 Burma gam ah Saang 6 bangpha uhhi.\n· Leitung ah Meetang khia tampeenpeen gamding a ki ummawh India gamte kiteelpina April 6,2014 ni in kipan ziahziah ta a , Meetang khiatheiding mimal Awn 815 pha ahihman in kaal 5 sung sawtding hi ciin India kumpi te in taangkokhia uhhi.\n· Ukraine gam nisuahna lam aom ahi Luhansk khuapi leh Donetsk khuapi te ah Russia kumpi deih mipi pawlkhat in April 6, 2014 ni in Ukraine Dialkhai te heemkhia in Russia Dialkhaai asuankawm un kumpi zumteng Busim kawikawi uhhi. Hih bang thu apian theihnading in mipite Russia President Putin leh Ukraine kumpi luui Russia gam a gaaltaai Viktor te in sum le paaitawh huh in mipi hawlthawh hi ci in ngawh uhhi.\n· American Secretary of Defense Mr Chuck Hagel Asia gam khualzinna April 5,2014 ni in kipanta a April 6, 2014 ni in Japan Tokyo khuapi ah Japan Defense Minister Itsunori Onodera tawh kimukhawm a USA te in North Korea gamte kim le Paam lauphawnna daalnading in GaalTembawpite 2 asawtlo in Japan gam puaktading geelna nei hi ci in genkhia hi.\n· Leitung ah Mipi Diipngeek asukha mahmah Kumpino Prince George kha 8 aphapan mikmek New Zealand gam leh Australia gam ah kaal 3 sung Nu le Pa tawh khualzin kawikawiding in April 6, 2014 ni in New Zealand gam tungta uhhi. Australia gamsung ah Sydney, the Blue Mountains, Queensland, Adelaide and Canberra khuate ah onghawh kawikawi ding ahihman Zomi ten na en un a Nu leh a Pa zong meelhoih mahmah uhhi.


url: =Malakhi 3 | Siantongluan.net\nMalakhi 3 |\nHih bangin na thugenna uh tawh kisai-in Vanglian Topa in hong dawng a, "Ka paina ding lampi a bawlkhol dingin ka kamtaipa ka sawl ding hi. Tua ciangin na ngakngak uh Topa a biakinn sungah thakhat thu-in hong pai ding hi. Na muhnop uh kamtaipa hong pai-in ka thuciamna hong taangko ding hi," ci hi.\nAhi zongin ama hong pai ni ciangin kua in thuakzo ding a, amah hong kilaak ciangin kua nungtazo ding ahi hiam? Amah pen, sikte a siangthosak mei, leh puante a siangthosak satpiang tawh kibang hi.\nA ninte kangtumsakin, ngunte a siangsakpa bangin thukhen dingin hong pai ding hi. Ngun leh khamte a kisiansak bangin amah in Levi suanlekhak ahi siampite siangsak ding hi. Tua ciangin Topa tungah a kilawm biakna a pia ding uh hi.\nTua ciangin Judah mite leh Jerusalem mite piak biaknate pen nidangate mah bangin Topa mai-ah a lungkimhuai hi ding hi.\nVanglian Topa in hih bangin ci hi: "Note tungah thukhen dingin ka hong pai ding hi; ai tawite, numei tawh a mawhte, a manlopi-a teci pangte, numeite thaman piakna-ah khemna a zangte; meigong, tagah, leh gamdang mite a zawhthawh bawlte, leh kei hong zahtaklo mi khempeuhte langkhatah thakhatin teci pangin thu ka khen ding hi.\n"Kei, Topa ka hi a, lungsim a kheello mi ka hi hi. No Jakob suanlekhakte aw, a siacimit na hi nai kei uh hi.\nNa pu na pate uh mah bangin ka thukhamte panin note na pialkhia uh a, ka thukhamte na zui kei uh hi. Ahi zongin keima lamah hong kihei kik un; kei zong note lamah kong kihei ding hi. Ahi zongin note in, Nang lamah hong bangci kihei ding ka hi uh hiam? na ci uh hi.\nKeimah in note kong dotnop thu pen, mi khatpeuh in Pasian na guksak ding kilawm ahi hiam? Kilawmlo hinapi-in note in nong guksak uh hi. Ahi zongin note in, Bang hong guksak ka hi uh hiam? na ci uh hi. Sawmah khat piakna leh biakpiaknate-ah nong guksak uh hi.\nNa minam bupun keima neihsa hong guksak na hih manun note khempeuh tungah samsiatna hong tung hi.\nKa biakinn-ah an a om theihna dingin sawmah khat a kimin hong paipih un. Kei hong ze-et un; vantung kongkhakte hongin, note-a dingin na hoih tampi kong piakna na mu ding uh hi.\nLo panin a piang na ante uh, kauphe ka nesak nawn kei ding a, na leenggui uh gahpha mahmah ding hi.\nTua ciangin na gam uh, tenna dingin a hoih mahmah leitang hong suak ding ahih manin, minam dang khempeuh in note pen a nuamsa minam, hong ci ding uh hi," a ci hi.\nTopa in hih bangin ci hi: "Kei tawh kisai-in na kampaunate uh khauh mahmah hi. Note in, Bang kam pau ka hi uh hiam? na ci uh hi.\nNote in, Pasian na i sep a mawkna hi. Ama hong sawl bangin i sep hangin bang a kimanna om a, i gamtatnasate hangin i dahna lim, Vanglian Topa mai-ah i lah hangin bang phattuamna om ahi hiam?\nI muhna bang leh, mi kiphasakteng mah in thupha ngahin nuamsa uh hi. Mi gamtatsiate ahih leh citheibek loin, a gamtatsiatnate uh tawh Pasian ze-et napi-un bangmah tuak selo uh hi, na ci uh hi," a ci hi.\nTopa a zahtak mite khatlekhat tua bangin thu kigen uh a, amaute thugennate, Topa in ngai-in za hi. Topa in laibu khat nei a, amah zahtakin a thupi ngaihsut mite khempeuh tua sungah kiciamteh hi.\nVanglian Topa in hih bangin ci hi: "Tua a kiciamteh mite pen keima mite hi ding uh hi. Keimah in na ka sep ni ciangin amaute pen keima neihtuam taktak mite hi ding uh hi. Pa in ama thu a mang a tapa a hehpih mah bangin kei zong amaute ka hehpih ding hi.\nTua ciangin midikte leh migilote, leh keima na hong semte leh hong semlote a kilamdanna na mukik ding uh hi," a ci hi.\nTedim Lai Siangtho / Laibu: Malakhi 3


url: =Christian Hymn te’ tangthu: Zeisu Aw, Kong It Hi :: ZOMI DAILY\nposted on 26 April 2017 at 3:00 am Lomkholna: Article, Biakna, Hymn, Zamkhatkham\nMy Jesus, I Love Thee (I Peter 1:8)\nWilliam R. Featherston (1846-1873)\nHih la a phuakpa William Ralph Featherston (Featherstone ci-in zong kigelh zel) pen Canada gam Montreal ah July 23, 1846 ni-in suak hi. John and Mary Featherston-te’ tapa ahi hi. Wesleyan Methodist Church of Montreal pawlpi mi ahi uh hi.Featherston kum 16 a phak laitaka a pianthak cianga a phuah hi ding hi, ci-in ki-um hi. A tangthu a cinga a kitheih loh hangin Featherston in tua a la phuah Los Angeles a teng a nuno Mrs. E. Featherston Wilson khak hi, kici hi.\nTuni dongin hih la a phuah cil lai-a a khutlam ngiat tawh a gelh laidal kikem lai-a Featherston innkuante’ angtanpih mahmah na khat ahi hi. 1864 kumin The London Hymn Book sungah a phuak kithei lo, la ci-in hih la hong kihel lehbung hi.\n1870 kumin Boston, Massachusetts Clarendon Street Baptist Church-a pastor sem evangelical pastor minthang mahmah Dr. A. J. Gordon in The London Hymn Book sunga a phuak kithei lo ci-a kihel hih la mu hi. Tua hun laitakin Baptist pawlpite-a zat ding la a kaihkhop laitak ahih mahbangin hi la a muh ciangin en phapha hi. A lamal leh a la-aw kituaksa het lo hi.\nA ngaihsutsut kawmin thakhat thu-in la-aw thak khat hong suaka tu-a i saksak la-aw ahi hi. 1876 kuma S.L. Caldwell leh A.J. Gordon-te’ kaihkhop The Service of Song for Baptist Churches sungah kihel pah hi. Tua hun-a kipan tuni dong evangelical labu kici peuhmah ah kihel veuden hi. La minthang dang khat ahi “In Tenderness He Sought Me” zong Dr. Gordon’ phuah ahi hi.\nAdoniram Judson Gordon bel April 19, 1836 ni-a America gam New Hampton, New Hampshire-a suak ahi hi. Kawlgama hong pai missionary minthang Dr. Adoniram Judson’ min tam ahi hi. A mite’ ading leh a Topa’ ading na tampi a sep khit ciangin February 2, 1895 ni-in Boston ah si hi. Newton Theological Seminary pan a man khit ciangin Baptist pawlpi ah ordination kipia hi.\nBoston khua a Clarendon Street Baptist Church ah pastor a sep zawh kum 6 a phak kum, 1863 kumin D.L. Moody tawh kithei uh a, Boston khua-a Moody’ nasepna ah nakpi-in panpih hi. The Service of Song for Baptist Churches leh The Vestry Hymn and Tune Book-te a khetkhiat banah kha sima kihawm The Watchword editor sem-a Quiet Talks kici laibute gelh hi.\n“Zeisu Aw, Kong It Hi” a kipan a khang a khanga tul ngei lo late a piankhiat zia i ngaihsut ciangin Pasian’ nasep ahihna kimu thei hi. A mal kiphuaka, tawlkhat khit ciang a aw kiphuaka, tua tegel a kigawmkhop ciangin a tul thei lo Pasian phatna la ngaih hong suak hi. A kiphuahna nungthu a tuamtuam hi a, tuate khempeuh mah gawmtuah-a la dawng khat a suah nadinga nasem Pasian ahihna kimu thei hi.\nPrevious: Papi khatin atanu akhailup laitak Facebook Live pan khahkhia\nNext: A (2) veina ZBCA MC Conference nuamtak kizo thei


url: =Sang pilsinna leh kivakna ~ Bob Tuangpi :: ZOMI DAILY\nposted on 1 June 2017 at 1:45 pm Lomkholna: BobTuangpi, Education, News, Zomi\nPilsinzia nam (3) khongin khensuk hileeng, (1) Laitan pilna – Neutung sangkah panin, Degree tuamtuam B.A, M.A, Ph.D (Arts & Science) Hihte tawh sang pilna izawh hangin Kawlgam ah nuntak zonna ah akizat theih luatna omnmello hi.\nAtamzaw hibang dante in kumpi nasep tuamtuam simloh a laitan pilna tawh kivak nading hamsa mahmah hi. Agual tungtuangvet (scholar & intellectual) lobuangte atamzaw kumpi nasem ciang bek mah kingah hi.\n(2) Kivakna leh Khutsiamna pilna (Professional & Career) – Kawlgam ah hibang dante’ahih leh atamzaw Engineer leh Medical Doctor cihte pawlin kiciamteh hi. Hih pilna neite atamzaw deuh bek in nasepna kician leh kivakna kician nasephoih neizaw uhhi.\n(3) Sumlei Sumzuakna leh Gamvai Lam – Hih lam pilnate ahih leh sang pilna leh kivakna khutsiamnate danin sang ah sin theih ahih tei hangin, sang pilna pan kingah sangin apualam leh mimal khat ii kivakna (genuine) dungzui-in ki-nga zaw hi.\nAtuamdang pawlkhat leuleu ciangin, akivaakna leh khutsiamna ban ah khasum tawm leh tam cih hilozaw-in ama’uuk ngiat khat nasep tawh’akhantawn sepna (vocation) anei zongh om veve’sam hi.\nTuhun leitungbuppi khuakhat hun leh ICT hun (globalization & information and communication technology) ah sang pilna bek tawh kikhuasuakzolo-in apualam nuntakna leh leitung khuahunzui aa pilnathakte kandet, delh kinkenlo-in mi khuasuak khat hih nading leh muibut lawhcin ding baihsan nawnlo hi. Hunsimin kikhelkhel tukhangin anungta leitung mite in sang ah hong kihilh sanglai pilna bek tawh tukhang ah mi kisuak nawnlo hita hi.\nSang pilsinna sungah zong angei aa ngei pilsinna (formal education), ngeina kantanin pilsinna (informal education/ tuhun teh non-formal education kici) ci’n sinzia tuamtuam om hi.\nAkhangto gamte ah sanglai sinna ah laitan zawh nading ciang bek hilo-in, sanglai khengvalin thukhinkhai siamna ding (critical thinking) thupisak zaw uhhi. Amuntuamtuam ah alawhcing mipil, misiamte leh nathak semkhia/ pankhiate (entrepreneurs) te’tungtawnin aphulkhia pilna namkimte pilsinna sanginnpite ah ahunlapin buptuah siamna leh zatna aneih theih nadingun kisinsak pahpah uhhi.\nApualam ah alawhcingte leh sangpilna atonkhop theih nading thaksuahna (update) nei den uhhi. Siamna pen pilna panin hong pai ahih mah bangin, siamna pen pilna in atawsawn det kei leh hunlaplo-in leitung tuihualpi in vulhnelh-in paisan zel ding hi. Bob Tuangpi\nPrevious: Mobile Phone tawh akizom Bilngaihna thuahsa in a ihmu khat sisuak\nNext: Malaysia gamsung thukham palsat “Crime List” sungah suzuak mah tampen


url: =Khuahunluan le Khangthak te ~ Nok Kam :: ZOMI DAILY\nposted on 16 September 2016 at 5:08 pm Lomkholna: Article, ZYA\nHun kikhelkhel, Mihingte khang tangthu sutna tungtawnin hun kikhelzia a nuai-a bangin kigen thei hi.\na) Ak banga phiattawm nek hun\nGam sunga a omsa nate (singgah theipuam) le ganhingte a nitawmin zonga matna tawh nuntak khuasak hun ahi hi. Gilpi khapkhat ading nasepna in ni khat nai thum sung bang zang uh a, hun dangteng pen hunawngin zang uh hi, kici hi. Khuakip tuikip om thei nai loin anteh theipuam omna mun, lonona mun zuana taikawikawi hun ahi hi.\nb) Khuasat tuikhuat hun\nGam sunga a zon uh anteh theipuamte pen a cii la-in ciintheih hun hong tungta ahih manin khuasat tuikhuatin tualsung nuntakna tawh khuasak hun ahi hi. Hih hun pen anteh theipuam cin nadingin a kisam hiam (tool) a kizattheih hun hi a, tu (hoe) hong kizang hi. Khawhsa ankhing kham hun zong kici thei hi. Ulenau, behlephung tawh tualsung nuntak a nop mahmah hun ahi hi.\nc) Khuapi nuntak hun\nLokhawh singpuakna ah mihing tha bek hi nawn loin ganhingte thatang zanga nasep hun ahi hi. Lokho mite’n nekval takval ding hong neih theih uh ciangin khuapi nuntakna hong kipan hi. Makai thuneihna (kumpi) tawh a kikalsuan hun zong hi ta hi. Vanlei vanzuak hong kipan a, palai (medium of exchange) dingin sum hong kibawlta hi. Ahau aliante thuneihna hong khan hun ahi hi.\nd) Set tawh nasep hun\n1769 kumin James Watt in tuiso tha zangin set hong bawltheih ciangin leitungah nuntakna tampi hong kilumletta hi. Set nuntakna dingin a kisam tha (fuel) dingin singlesuang, namgim tuite lakna-in leitang hong sia mahmah ta hi. Atam theithei a kithupisak hun hi a, pengpelep bangin tungnun kituh hun ahi hi. Tua hangin sun kimlai-in sanggam melmak hun ahi hi.\ne) Khuak tawh nasep hun\nThatang hat thu tawh kimazang nawn loin ngaihsutna tawh kop-a nasep hun ahi hi. Nasepna khempeuh ah sialpi lokuan tawh hi thei nawn lo-a, sial-ek tam tawh zong kikhuangkho zo nawn loin, cihtakna le thumanna tawh a kimanawt hun ahi hi. Khuak tawh nasep hun ahih hangin khuak hoih (mipil) khempeuhte a lungsim hoih khin tuan lo zel ahih manin mipil le mipha a kithuah ding hun ahi hi. Hih a tunga hun khennate pen hun thumin kikhenkik thei hi.\nHun Lui (Premodern)\nHih hun pen tanglai i pipute’ tualsung nuntakzia ahi hi. Ki-it kikhualna tawh nuntak khop hun hi a, kiimlepam (mihing, ganhing le singkung lopa) tawh kithutuak hun ahi hi. Hun sau nuntak nadingin leitang le kiimlepam kithupisak ahih manin kikem kipuaha nuntak a ol hun ahi hi. Tuma, zotu (hoe) zung khat tawh nasep hun hitamah leh ‘’hauta mang pian khua ka ngai lo e,’’ a na cihtheih hun uh ahi hi.\nHun Thak (Modern)\nSet tawh nasepna hangin neihlelam khang semsemin, a sang theithei kidem hun ahi hi. A sang nailote in zong san ding bek ngimletup-in nei uh ahih manin a tunglam bek kimit suanta ahih manin anuai lam ki-en man nawn lo hi. Tua hangin,\n1) Leitang kinualsuat\nI tenna leitang kisia-in tuite niinkhin a, huih siangtho om nawn loin natna tam semsem hi. Khuahun kikhelin haksatna, lauhuaina tuamtuam hong piang hi. Huntom lawhcin nadingin hunsau hamphatnate tanlawh liangin kumpi eklei, lungno zate kizang ahih manin thallam cilsiat bang lel hi.\n2) Lokhawh kineu-et\nThadah zualzangna lam kimanawh ta hi. Nu le pa neihsa locing gol pipite kineusek khin, kipei mangkhin ahih manin Penglam’ tu pei a bang tampi ki-omta hi. Tuktun ngeina pen kingak zo nawn loin kiallap (sapa pay) anpal tawh kikhuasa ta hi. Ganbukte zong hawmkhin ta ahih manin lokho mite adingin eklei om nawn lo hi.\n3) Khuata kiniammuh\nKhuata a innmun logam gol pipite kizuakin khuapi ah innmun neu nono kilei zawta hi. Khuata a om hih pen kimai zumpih a, mite lakah gualnek zo lo liang uh hi. Khuata nun a siamlote pen khuapi nun zong siam tuan lo ding hi. Khuapi le khuata kinuntakpih uh ahihlam kitel nawn lo hi. Mihing nuntakna ah a kisam bulpite pen khuata pana vive ahihlam kimukha nawn lo ta hi.\n4) Pilna kiallap lo kici\nAhau alian a mazang mite’ totsa lampi kimuhsak nawn loin a tawlngakna mun bek uh kimuhsak ahih manin, gual engin sum’ nung kizuitek ta hi. Vai khempeuh ah kingak zo nawn loin lamdawt kizuitek ta hi. I bul kiplo ahih manin daupai hun om mah leh zong tuita khan bang zel hi. Hau nuamlua in kisi masa liang hi.\nHun Piandang (Postmodern)\nKizopna kithuzakna manlang lua mahmah ahih manin tu laitak hun pen hun piandang a cithei ihi hi. Teel ding a tam hun hi a, kidop hun zong ahi hi. (A dawp atam hun ahih hangin a lei ding atawm hun zong hithei hi.) Akpi bangin leithak nuamtuam a kinei leithak zonga a kithapaih hun zong hi thei hi. Tua hi a, khuak tawh nasep hun taktak ahi hi. Hunthak le piandang i khentel theihna ding a nuai-a enpak ni.\nHun thak (Modern) Hun piandang (Postmodern)\nTangtat hun hi a Kipawlkhop hun ahi hi.\nThatang kidem hun hi a Thatang gawmkhop hun ahi hi.\nKihtak neihloh hun hi a Kihtakloh neihloh hun ahi hi.\nHat hun hi a Pil hun ahi hi.\nKhuapi zuat hun hi a Khua nuam zuat hun ahi hi.\nKhuapi belh hun hi a Khuata puah hun ahi hi.\nThuneih nop hun hi a Thu neihkhop hun ahi hi.\nKiniam koih hun hi a Kiniamkhiat hun ahi hi.\nMite’ hihna pi-et hun hi a Eima hihna pibawl hun ahi hi.\nMite’ ngeina ciin hun hi a Eima ngeina cin hun ahi hi.\nNeihna (having) thupisak hun hi a Hihna (being) thupisak hun ahi hi.\nLawhcing ding ut hun hi a Muibun ding lunggulh hun ahi hi.\nKhangthak/khangno i cih kuate hiam. Kum tawh ciangtan dan a tuamtuam om ding hi. Kum 15-35 kikal mite hi a ci om a, 1990 kum pawlin leitung bup mimal phazah i 82.4% pha hi kici hi. UNO in a ciaptehna ah khangno cih pen kum 15-24 kikal mite hi ci uh a, 18% hi-in, naupang 5-14 pen 19.8% hi, ci uh hi. Tua hi a a kitel thu in leitung bup pen khangnote khut sungah om hi cihna ahi hi. Khangnote pen leitung a kikhelsak ding thahatna (global force for change) ahi hi.\nKhualetui Pawlpi le gampi hoih nading pen khangnote tungah kinga cihna ahi hi. A beisa kum zalomte sungah a hong makaih khang masa i pipute, nu le pate in leitung pen vutlevai suaksakin, sisan naisan tawh kidimsakkhin uh hi. Khanghamte sangin leitung sawt a luahzaw ding ahi khangnote in a makaih ding hun hita hi.\nKhangnote in a puah kei leh a puah ding dang om lo hi. Khualetui, gamlelei, minam i puah nadingin sumlepai khantohna ciang bek tawh hi thei nawn loin, a khuangkho khantohna (sustainable development) hong kisamta hi. A khuangkho khantohna i neihtheih nadingin a kisam pawlkhat om hi: mipha, leitang, thatang, pilna-siamna le sumlepai.\nA beisa kum zalom 20 hun lai-in pilna muhzia nam nihin na kikhenkha ahih manin mipil suah ding bek kithupi ngaihsutin mipha (mihoih) kitawm hi. (John Dewey-misiam, Robert Hutchins-mipha). Mihing pen kipattah akul, kiseek a kisam le kikhal a kisamte ihi hi. Mipha suah nadingin nu le pa, sia (biakna, sang) le khua makaite mapankhop ding a kisam ahi hi. Mipha ding kimlai misia a hong suaksak khangnote gal lian mahmah khat in guihtheih khamtheih ahi hi. Guihtheih khamtheih a hoihlohna tawm enpak le’ng;\nBiakna hong susia\nMinam hong susia (mipil misiamte hong thahsak)\nNgeina hong palangsak\nKhantohna hong khaktan\nCidamna hong siasak\nInnkuan hong buaisak\nMeigong le tagah tampite khitui luangsak\nAccident tampi piangsak, ahih manin zu in i minam pulnatna hong piangsak taktak ahi hi.\nBangzah takin khantohna a om zongin mipilpen le mihaipen, mihaupen le mizawngpente in a kibangin a kisapden ding uh na khat in leitang ahi hi. Leitang loin a nungta thei kuamah om lo hi. Leitang tungah teengin a tung pana piang anletui tawh nungta hi napi, kipuah lo ahih manin leitang zong a tha bei-in ni danga a hong piak ngeizah hong pia zo nawn lo hi. Tua hun ciangin hi bang kici zawlai hi: Ka leitang, ka gam uh hoih kei lua, ka gam uh tul lua ta ci-in kitaisan ta hi. Koikoi ah tai zongin leitang puah loin nuntakna om tuan lo ding hi.\nTua hi-a leitungah a lungmuanhuai pen nasep in leitang tawh nasep ahi hi. A khuangkhopen nasep zong leitang puah hi pah hi. Leitang a puah nuam lote pen nu le pa vak nuamlote tawh kibang ding hi. Leitang le a tunga om singkung lopa ganhingte kemin puah leng ”etlawm mualkuam Zogam nuam” i cithei taktakta ding hi. Tuhun pen “an in kham hi”(Food is gold) a kicih hun ahih manin leitang in hong thupi semsem ding hi.\nKhantoh nadingin cidam ding, thahat ding kisam hi. Cidam thahat theih nadingin annek tuidawn thupi mahmah hi. Lei i khem sa in kita ahih manin i nek i dawnte’n hong zawngkhalsak zawsop hi. Anpha i nek theih nadingin ZTC-PED in nisim annek tuidawn lamlak (Diet Menu) kibawl hi. Tua bangin i nek zawh nadingin hanciama sep ding, leitang puah ding ahi hi.\nTua thatangte pen mi tungah sum tawh zuak dingin pammaih lua hi. I thatangte eima mun le tual ah nasepna-in zathuai mahmah hi. I thatangte (asset) gawmkhawm siam le’ng na lianpipi kisem zo dinga, i khua i tui le i gam i lei i tawisang zo semsem ding hi.\nTuhun in pilhun siamhun hi. Pilna siam nadingin i bulpi in sanginn ahi hi. Sang pana sin pilna pen i bulpi ding ahih manin vaidang khempeuh sangin a masa penin zon ding sin ding ahi hi. Tua pilna siamna pen sialpi lokuan tawh kingah thei lo hi. Na hoih pen haksa se hi. Deihna lungsim tupna sang tawh zon ding ahi hi. Khuata hihna tawh thanem nading om lo hi. Gamlelei makai picing taktak pen khuata panin kipan zawzel hi.\nPilna siamna i cih ciangin sanginn bek kimitsuan leuleu ahih manin sangkah lo khempeuh in a kingah thei lo ding bangin kingaihsun khial zel hi. I nuntak nadingin a kisam pilna siamna tampi i kiim i pam ah om cih zong khangnote’n theihhuai mahmah hi. Gtn: Nangphan, siamgat, lettama, setpuah le innsung septheih khutsiamna tuamtuamte sinhuai mahmah hi.\nNa hauh nopleh hau masa in kici zel hi. A taktakin economist-te genna ah nasep nadingin i kisap masak penpen in i neihloh sum hi lo hi. Sum pen i zawhlohte a hong huh, hong panpih ding sal (servant) hi bek hi. I neihloh sum pen tuni dong i neih nai lohna ahang in i kisap taktak loh man, i kisap masakpen ahih loh man hi cih ding ahi hi.\nI kisap taktak pen in sep ding ahi hi. I sep ciangin i kisap taktak leh a hong huh dingin hong pailel ding hi. Tua hi-a khangnote in kipawlkhawmin na i sepkhop-a, i thuman nak leh sumlepai hong om lel ding hi. Sum hong om leh i gam i lei le i minam adingin na lianpi i sem zo zawlai ding hi.\nZYA le a manawh\nMailam Zogam le Zomite a khantoh theih nadingin khangnote (ZYA) in vaipuak lianpi i nei hi. Tua hi-a i khantoh theih nading lunggulhna tawh hih a nuai-a thute ah ZYA in tha sana ma i lak ding thupi ding hi ci-in tha hong cial ka hi hi.\n1) Khangnote le Pilna\nI minamte in pilna man taktak a ngahtheih nadingin kikumkhawmin mapangkhawm ding. Mipite in a kilekkim thumuhna a neihtheih nadingun lamlak ding. Lai sim minam i suahzawh nadingin hanthawn dinga, lai a sim nading uh laibusal (library) khuakim ah neihzawh nading hanciam ding. Kamkum-khopna (seminar) tuamtuam bawlsak ding.\n2) Khangnote le Khantohna\nSum ngahtheihna bek in khantohna ahih loh lamtak theisak ding. Sumtha tawh kipawlkhop zia i siam nading hanciam ding (Credit Union). Aman sumzonziate zong kihilh kipantah-in sumzatzia zong kihilh ding.\n3) Khangnote le Kipawlkhopna\nKipawlkhopna pen thuneih nading hi lo-a, thahat nading, nasep nading ahihna thei-in kipawlkhawm siam ding. Kipawlkhopna ah tunglenuai ki-ukna (high organizational system) zang lo dinga, maikim-a kimakaihna(flat organizational system) kizang zaw ding hi. Kipawlna pen local NGO ciang a suahzawh nading hanciam ding.\n4) Khangnote le Guihtheih-khamtheih\nMi bawlin kisia lo-a, eima kibawlin i sia hi cih paunak phawkkawmin guihtheih-khamtheih pen i minam gal lianpen khat ahihlam theisakin do ding. Kipawlkhawma i do kei leh mimalin kido zo lo ding hi.\n5) Khangnote le Kiimlepam\nMipite sungah kiimlepam tawh kisai thutheihna (ecological awearness) a omtheih nadingin hanciam ding. Hih tawh kisai kipawlna tuamtuam a neikhinsa kipawlnate tawh mapangkhawm ding. Meiphelh committee nei-in gam meikang kham ding, phelh ding. Singno suan hun ciangin singno suan ni ciamtehin (leitung bup singno suanni bang dan) singno suan ding. Leitang a siasak penpen in tuipuan (plastic) ahihna, anhuan buk panin kipan ahih bangin anhuan buk mah panin a kizo thei gal ahihlam mipi theisak ding.\n6) Khangnote le Biakna\nMihing puahphatna ah biakna in a muibun pen ahihlam phawkin biakna thupisak ding. Biakna in zong tua munte ah ma la ding. Biakna pen kikhenna in ngaihsun loin ngalletha (asset) bangin zatsiam ding.\n7) Khangnote le Ngeina\nTuhun pen va-ak utong kineih atam hun ahih manin pilvang ding. Zomi khempeuh Zopau pausak ngiat ding, Zolai siamsak ngiat ding. Numei sangin pasalte pen kimangthang baihzaw ahih manin Zo pasalpha peuhmah in Zo zi neisak ngiat ding. A hoih i Zo ngeinate i kep bangin a hoihlote peuhmah puahpha ngiat ding.\n8) Khangnote le Kumpi Nasep\nKawlgam kawlmite lakah i teektan theih nadingin le gamlelei minamte ading nasep nadingin kumpite limlevang nuai mah in ngaihmuangpen ahihlam theisak ding. Kumpi nasep lo tawhin gam makai taktak kisuakthei lo ahihlam khangnote theisakin, pilna nei khangno peuhmah kumpi nasem lutsak ding.\n9) Khangnote le Kimawlna\nKimawlna i ngimna in gualnopna ciang bek hi lo-a, kimawlna khat peuhpeuh ah siamna a khan nading (skill) cidam thahat nading (strength) le lungsim (spirit) picin nading ahihna theisak ding. Tua bang ahih zawh nadingin a kisam bulpipen in kikhalzawhna (discipline) ahihlam telsak mahmah ding.\n10) Khangnote le Thukizakna\nTuhun pen ngalkhaat banga tangtat tawh hithei nawn lo ahih manin i pilna i siamna le i thahatna khempeuh gawmkhop hun ahi hi. Tua banga i kigawmkhop theih nadingin, gamsung gampua-a om khangno khempeuh mawng banga hong kawi, kankhawm dingin Youth Network nei ding. Tua ahih manin khangno khempeuh in internet le email a zattheih nading hanciam ding. Khuapite le khualian tata ah internet a om zawh nading hanciamkhawm ding. Tua hi leh i Zogam hong pallun dinga, Zominamte in a khangto minam ihi taktakta ding hi. Nok Kam (Zozang) ZYA Magazine\nPrevious: Scientist ten Pasalte natui loin naungek kibawl thei ding hi ci ~ Thang Khan Lian\nNext: US in Myanmar ah Economic Sanctions a bawl lakkhiat sawmta ~ Thang Khan Lian\nBreaking: Stimulus Direct payment vai update (December 29, 2020)\nYangon Western Union Sumthoh dan tuamtuam\nVang Ngaihno Tawh Kawlgam Nuam Ah – 3 ~ Hau Za Cin\nLaisiangtho khat, Labu khat ~ Rev. Gin Khan Nang\nMindat Paina ~ Pu Thangboi\nMawkmawk lo thei ~ Tdkhen


url: =Malaysia gamsung ah July 26 ni ciangciang Operasi pan akiman mi 5065 phakhinta :: ZOMI DAILY\nposted on 27 July 2017 at 9:04 am Lomkholna: Malaysia, News, Operasi, Sawltak, World\nMalaysia gambup muntuamtuam ah E-card akici Enforcement Card bawltheihhun abeizawh, July 01 ni akipan Immigration Department te’n Operasi (Operation) bawlkawikawi uhhi. Zanni Wednesday July 26 ni ciangciang gamdangmi akiman pen mi 5065 bang phakhinta cih theSun pan kiza hi.\nMalaysia Immigration ulianpenpa ahi Immigration director-general Datuk Seri Mustafar Ali in agenkhiatna ah “Ops Mega” ci’n gambup ah Operasi abawlsung un gamdangmi thusit athuak bekbek pen mi 18,000 bang pha cihi.\nTuabang in mi tampi thu asitna lakah Malaysia gamsung ah omtheih nading, naseptheih nadingin Work Permit kician atawilo mi 5065 akimankhia ahihi. Tuabek thamlo, nasep aguan Employer (Boss) zong akiman mi 108 tak phatota hi.\nHih phalna kician aneilo gamdangmi “illegal foreign workers” tepen Malaysia gamsung ah Immigration thukhun atuamtuam palsat uh ahih manin akiman hi a, gam tampipan kihel uh cihi.\nImmigration Department panin Statement akhah khiatna ah illegal immigrants lakpan in akiman atampenpen ahihleh Bangladesh gammi hi a, akigawm in mi 1520 pha uh cihi.\nTuazom ah atampenpen ahihleh Indonesia gammi hi a, akigawm in mi 1476 pha uhhi. Myanmar gammi akiman pen 429, Vietnam gammi akiman 285, Thailand gammi akiman 206, Philippines gammi akiman 261 cihbang in gamkhat bekbek pan tampipi kimankhia hi. Tualo gamtuamtuam paninzong akiman tampi mah omveve hi.\nHih akiman gamdangmi nasem te vaipen hih Malaysia gamsung aom amau gam ii Embassy tetawhzong kikup khopna kinei cihi. Adiakdiak in Bangladesh, India, Indonesia, Nepal cihte ii Embassy tetawh Malaysia Immigration Department te kikupkhopna kinei cihi. (Myanmar bel kihello zel hi)\nRelated: LOGOS leh RHEMA kibang maw? ~ Lian Muan Kim\nPrevious: Video: Unau numei nih inndawl 5 na panin anih un lengkhia in sipah\nNext: USA, Kentucky ah Chin State pan Kawlgam mikhat thautawh kikaplum


url: =Thailand gamsung Pattani khuasung ah Bomb nihvei puakkham in mi 51 liam :: ZOMI DAILY\nposted on 9 May 2017 at 8:36 pm Lomkholna: News, Sawltak, Thailand, World\nSouthern Thailand aom Supermarket apualam ah tuni Tuesday ni in Car Bomb nasiatak in puakkham a, mi 51 liam cih AFP pan kiza hi. Hih aliamlak ah naupangzong tampi kihel uh a, tukhasung khuasung mipi “Civilian” te ngimin ki bawlsiatna lakah ahuaisiapen hiding ci’n Police te’n genkhia uhhi.\nThai gam ii leitawlam pen Muslim te innteekna hiphadiak a, tuateng ah Muslim leh Budhist biakna kikalzong buaina aomden ahihi.\nTuni apuakkham nihte pen Pattani khuasung aom Supermarket gei ah hi a, nitaklam 2pm hunpawl in apuakkham ahihi.\nOfficers te genkhiatna ah apuakkham masa pen mawtaw akikoihna Parking aom Motorcycle sungpan in apuakkham cihi. Supermarket sungah vanlei vanzuak in aomte patau in ki thehthanggawp uhhi.\nAnihna apuakkham pen Car Bomb akici mawtaw sungpanin apuakkham ahihi.\nAliam pen mi kibehlap toto in, tuciangciang mi 51 phakhinta hi ci’n Deputy National Police Spokesman Krissana Pattanacharoen in genkhia hi. Aliam te lakah mi 4 pen liamngawh phadiak in thuaklah mahmah uhhi.\nAmasa Bomb apuakkhap khitciangin ageinai aom Police te’n mipi te ki khinkhiatding hanthawn uh a, tualaitak in anihna Car Bomb apuakkham leuleu ahihi.\nSupermarket ii apualam zong Bomb puakkhapna hangin ki leukhiagawp in, vommengmang gawp hi.\nMipi te nekding lei in apaina mun Supermarket ah hihbangin migilo te’n Bomb akoihsese, Bomb asiah sesepen gitlohvai kisa mahmah hi.\nKhangno tuailai Youngsters tampitak omding cih theihgige in hihbang munte ah Bomb asukham tepen UN Children’s Agency inzong mawhsak mahmah uhhi.\nNaupangno te ii nuntakna pen hihbangin gitloh gamtatding, lauhuaisak gawpding hizenzenlo hi. Hihbang gamtatna pen nak zakdahhuai mahmah hi ci’n UNICEF’s Thailand representative Thomas Davin in genkhia hi.\nRelated: Thai ah pasal panin numei akilaih te galkap tumkhakding patau mahmah\n2004 kum akipan hihbangin nisimphial in gitloh gamtatna, Bomb sukkhapna, kikapna tuamtuam te hangin asi pen mihing luang 6800 bang valkhinta cizen hi. Southern Thailand sungah Muslim te tammahmah uh a, hih Muslim te omna limlim pen daihna sangin buaina piangsakzaw tawntung uhhi. ZD Sawltak #zomidaily\nPrevious: Sangnaupang numeino khat laihuanding alutma in apuan sungsilh ki suahkhiasak\nNext: Malaysian gammi IS galkap khat Syria gamsung ah kithatlum\nUS gamsung khualzinna pawlkhat – 91\nNashville Thupuak : Zomi Oriental Market ki neihta\nNaypyitaw paina ~ Pu Thangboi


url: =Tuni lamdang kasak ~ Pu Thangboi :: ZOMI DAILY\nTuni lamdang kasak ~ Pu Thangboi\nposted on 20 September 2017 at 8:29 am Lomkholna: Biakna, News, Thangboi\n1988 kum lai Tedim leh Tonzang ah kha khanlawhna khat a omlai in man (photo) khawng leh khanglui van tuamtuam khawng ki haltum ziahziah hi.\nLST sang kakah teh tua thute ka lungngai kik a “Zeisu’ Sisan kicing khin hilo ahi hiam ? Bang hang Zeisu’ min tawh tuate ki siansuah thei lel lo a hiam ? Mei tawh haltum tektek kulse ahiam ? Ci’n ka lungngai a tuzing sang dong mah haltum tektek kul kasa kei hi. Ahizong in tuzing LST ka sim leh ka lungsim hong lawng lek khat om hi.\nSawltak 19:19 hi.\n“Ai a san ngei mi tampi tak in zong a aisanna laibute uh hong paipih uh a, mi khempeuh’ muhin a haltum uh hi. Tua laibu mante a gawm uh ciangin ngun peek then nga man bang ahi hi.”\nPaulte’ hun lai hi.\nHih thu lungngai in ka om laitak in Magwe khua a Pasian’ mizat mahmah Joshua Pawlpi kem Rev Gin Ngaih Thang in “Cina khat thu va ngetsak ni” hong ci hi. Tua cina nu’ inn katun uh ciang un alukhung ah Calendar khat na kikhai in Shwe Dagon tattung lim na kisuang hi. Ka lungsim hong nawngkai sak mahmah hi. “Hih hemkhia leng akingah diam?” kacih leh “Kingah lua” hong cih uh ciang un “Na haltum mai un” kaci hi.\nTua cina nu pen damlo vat in zato akilah leh cancer stage 4 na hita in siavuan te’n ni 3 nungta laiding acih uh ahi hi.\nTua calendar tungtawn in khanin in nasem hi cih ka theihna khat om hi. Ih theihloh kal in khanin in lampi tuamtuam tawh hong khoih den ahihlam ka phawk san mahmah hi.\nLST lui lai in zong Pasian in Canaan mite avek in thatlum ding in sawl mawk hi. A ganhing te na ngawn a thatmai sitset ding in sawl hi. Mihing’ khuak tawh ngaihsun leng haivai mahmah a zong lipkhap huai mahmah hi.\nPaulte’ hun lai in zong ama’ puan aihkei leh amainul tawh akisukha cinate nangawn dam in dawi nangawn taai hi. Ahih hang dawi’ nasep theihna ding (or) khaninte’ zattheih ding laite na haltum ngiat mawk uh hi. Ngaihsun pak leng tammanh thei mahmah ahih man in pammaih mahmah mai hi.\nIh theihloh kal in ih innsung ah aizong ih vanzat khatpeuh sung ah aizong khaninte’ vanzat khat peuh na omthei gige ding ahih lam phawk huai hi. Tuate Pasian in hong lahna ding in thungetna tawh ki ap det huai hi.\nRelated: Gam ki-ukzia leh Zomite’ mailam ~ Thangboi\nPasian in hong lah leh pammaih sa peuhmah ken.\nThong sung pan kaciah teh thongsung a kangah puanhoih nono teng satzan a paih ding hong suak mawk hi. Pammaih sasim khinkhian napi satzan in kapaai hi. Tua zawh kum 1 cinma in Pasian in US gam ong puak a tua ka satzante sang azah 10 a hoih zaw puan tampi hongpia a tuni dong ka silhkhinzo kei hi.\nSandan akibat kei leh ngai dam !\nLai nong simsak lungdam ing\nPrevious: Tulaai Leitung Thuthang Tuamtuam Updates (Sep 19)\nNext: Breaking News: Mexico Khuapi ah nasia tak in zinling!\nMaster of Theology ngahthak Rev Thomas Tun Sian Mung\nIndonesia, Java ah Passenger Bus khat tuahsia in mi 27 si, 16 liam\nA muibun thungetna (Jeim 5:15-16)


url: =Souvenir: “Muvanlai” (Lamka ah Baptist Youth Fellowship 50 Cin Phawkna) ~ Hau Za Cin :: ZOMI DAILY\nposted on 3 January 2015 at 6:23 am Lomkholna: Article, Hauzacin\nSouvenir: “Muvanlai” (Lamka ah Baptist Youth Fellowship 50 Cin Phawkna)\nKa ngah ciangin ka lem pah a, “A Sunga Thu Omte (Contents)” cih teng ka ensuk dandan pah hi. Ka simnop pawlkhat ka mu pah hi. Ahi zongin ka sim pah man kei hi. Singapore ka tun kik ciangin sim dingin ka koih hi. Ka sim ciangin a sungah thu tampi ki at a, Pu Thangpum in THUKHUAL cih thului a gelh bang limci mahmah a Zomi te gamtat luhekzia kicingtak, kilawm takin hong lak hi. Zomi te a lungdam thei, a kiphawk, gamtat ciangin ‘Sakhi in a tatna ding kuam kua khual’ cih bangin a kidawm, a kilawm in a gamtate I hihna limtak in hong lak a, zuih tohtoh ding ahihna hong lak sitset hi. Thukhual takin gamtang khalo, thukhual khalo hileng maizum huai ahih dan hong lak ahi hi. Zomi te ngeina kiciantak nei, kilawm taka gamta, zahtakhuai taka gamtang minam hi in a pheng gamtat gawp minam hilo hi hang cih hong lak hi.\nKhangnote laibu ahih mah bangin khangnote mailam ding thu tampi ki-at a, pilna zon zia ding, zi leh pasal zon dan ding, nekcing ding nasep gina zon zia ding nangawn limtak in kigelh sitset hi. Khangno hih laitak nasep ding – pilna hahkat ding, khangno kik nawnlo ding na hih manin na khangno hun am taka manpha taka zang dinga kihanthotna leh a limci mailam na neihna dinga kalsuan zia ding cihte kitam gelh mahmah a, Zomi khangnote hih bang thu manpha na khangno laiun sim kha, za kha, thei kha na hih manun ‘hampha’ kong sa hi. Lengtong Pauno laphuah bangin, ‘Khangno kik thei leng maw’ ka ci nuam mai hi. Khangnote aw, hih laibu lei in sim unla, nuntakpih un, thuhoih tampi kigelhna hibang laibu Zomi te in kibawl mengmeng zolo phot a, mailam ah kihanciam saan ding hi cih bel ka ummawh hi.\nNa huaiham kha lua ka hitam, Thului picing tampi kiguang lai leh aw! hoihzaw sem ding hiven maw ciin ka ngaihsun kawmkawm hi. Zolai ciik taka gelh siam kitawm hiaihiai ahi tam cih zong hong ngaihsun sak hi. Zokam leh Zola zong kizunlo in kipuah zolo ahi tam ka ci nuam hi. Laigelh leh thuluanzia ciik mahmah zolo sak hun om dekdek hi. hauzacinLaigelh kidemna ah zong a dangte laigelh bangciang hi hiam cih khawng hong ngaihsunsak phial hi. Laigelh kilunglut nawnlo maw, laigelh kihanciam dingin kihanthawnlo maw, Zolai, Zokam, Zopau, Zola te limtak kizun, kipuah, kikhangtosak, kilamto zolo ahi tam cih khawng hong ngaihsun sak hi. Pau dang i siamte manpha sa ing, ahi zongin eima pau leh lai mangngilh lianga tuate i siam leh bel a sum ding eimah i hi kha ding hi.\nPrevious: Mipil ih cih in\nNext: Kipawlkhopna Ah Kithutuahna Om (Sial vom le Sial vom Kingai)


url: =JESUH BEK IN NUNTAKNA HI – CZBC\n(John 14:6) Rev. Moses NginAlh Thang\nPa Pasian hong ompihna leh hong makaihna tawh hunsia kawmkal ah Topa hehpihna thupha tawh Calvary Zomi Tuiphum Pawlpi kum (10) cin leh Biakinn thak hon pawi a zang khawm thei dingin hunhoih hunpha hongpia Topa Pasian in minthanna ngah masa ta hen.\nTulai Pasian thu-um mi tampite lakah sandan leh updan tampi omin tuate lakah Gupkhiatna ngah theihna dingin lam tampi om hi a ci zong om hi. Ahi zongin Lai Siangtho sungah Vantung gam tun nading lampi pen Jesuh sim loh lam dang om lo hi cih hong telsak mahmah hi (John 14:6). Tua ahih manin Pasian umin muangin leitung ih nuntak sungin ih up leh i muanna thu leh a hang teltak, muannatak tawh upna thu ah kipkhoin muanna lianpi tawh mailam kalsuanna sungah i nuntak ding thupi mahmah hi. Tulai khuahun leh kalsuanzia tawh hi loin Pasian kammal Lai Siangtho tawh kituakin upna thu ah mainawt zawk dingin hong hanthawn nuam ing. Topa’n thupha hong pia ta hen.\nCalvary Zomi Tuiphum Pawlpi a kipat cil-in Pasian kammal siksan in Pawlpi na ding uh hi. Tua thubulphuh Lai Siangtho in, Jesuh in ama kiangah, “Keimah in Lampi ka hi a, Thuman, le Nuntakna zong ka hi hi. Kei hong suang loin Pa kiangah kuamah tung thei lo ding hi” (John 14:6). Hih Lai Siangtho mun i sim ciangin Jesuh loin kuamah Pa kiangah kitung lo ding ahih manin Jesuh in;\n1. Vuntung tun nading Lampi hi.\n2. Jesuh in Thuman hi.\n3. Jesuh in tawntung Nuntakna hi.\ncih hih thu thum tawh i Tapidaw Nuntakna thala leh tha kipia nuam hi hang. Tua ahih manin Jesuh in Lampi hi i cih ciangin Vantung i tunna dingin Jesuh in Lampi, Jesuh in thuman hi, i cih ciangin Jesuh Pasian Tapa a hihna leh Mihing a hihna thu hih munah bulphuh nuam ing. Thuman i cih pen Jesuh Pasian lah hi, Mihing lah hi cihna thu a man a hihna hi. A nunung pen in-ah Jesuh in tawntung Nuntakna ahi hi. Thu-um mi khempeuh in Jesuh hang bekin i leitung ah ahi a, Kha thu ah ahi zongin kinungta hi. Jesuh hang bekin mi hoih, mi dik, mi siangtho le Pasian tanu, tapa cihna za, thupha kingah hi bek hi. Tua ahih manin Lai Siangtho sung ah;\n1. Vantung tun nading Lampi in Jesuh bek hi. (John 14:6)\nKhualzin mipa khat a ciah kik masiah a khualzin hi-a ni khatni teitei ciangin a ciah kik hamtang kul hi. Ei thu-um mite zong tua khualzin mipa mah tawh i leitung hinkhua Tapidaw Nuntakna kibang hi (1Peter 2:11). A ciah baih le a ciah hak bek tawh i leitung hinkhua kilamdang hi. Pasian thukham a palsat khit ciangin Adam tungah Pasian in lei tawh kibawl nahih manin nang hong kipiansakna leivui mah ah na ciah kik ding hi na ci hi (Pian 3:19). Lei a kibawl lei mah ah ciah sak kik hi. Ahi zongin Pasian hehpihna hunah a nungta nang le kei a dingin na khempeuh Pasian in Jesuh tawh bawlin Jesuh mah tawh i Nuntakna zong a nunung a nungta dingin hong bawl hi. Jesuh tawh hong kipiangsakin i sih ciangin Jesuh mah tawh a om khawm, a nungta khawm dingte ihi hi (Col 1:16). Pasian tawh hong kikhensak mawhna khempeuh Jesuh in Singlamteh tungah ama pumpi mahmah tawh hong puaksakin (1 Peter 2:24), Singlamteh tungah i mawhna khempeuh kilhcipin ama sihna tawh sisak cipin mawhna leh ei, amah a umte hong ki awhkhasak nawn lo hi. Pasian tate cih min le za i ngah kik nadingin Jesuh in i mawhna Singlamteh tungah a puakna tawh Pasian tate, Pasian maipha ah, Pasian maiah mawh nawnlohna thupha Jesuh hangin hongpia hi. Tua ahih manin hih lei khualzinna pan i om tawntung nading munah i ciah ciangin i tot ding, zuih ding Lampi-in tua Jesuh bek hi, Topa’n minthana ngah ta hen. Isreal te hun lai-in Egypt gam panin Pasian kamciam Canaan gamnuam tunna dingin a zuih lampi in tua Jesuh bek mah na hi hi. Mite muhna-ah lampi a zui ahi zongin Kha thu-ah tua lampi-in a nungta Jesuh na hi gige hi. “Amau’ tenna ding khuapi a tun matengun amah in lampi man-ah a maute a paipih hi” (Late 107:7).\nA maute a makaih pen Moses hi lo-in (Amah) a cih pa pen a nungta Pasian na hi hi. Tua ahih manin Canaan gam a tun dong uh Pasian in a makaih mah bangin thu-um mite zong Pasian kiang (Vantung) i tun nadingin i zuih lampi-in Jesuh hi cih hong musak hi. Tua ahih manin Vantung i tunna ding i zuih ding lampi in Jesuh bek ahih manin Jesuh in Pa kiang tunna ding lampi hi. Topa’n thupha hong pia ta hen!\n2. Jesuh in Thuman a hi hi (John 14:6)\nHih kammal pen ah bang gennuam ihi hiam cih leh Jesuh in Pasian lah hi leitung mihingte mah tawh a kibangin mihing ahihna thumanna a gen nuam ihi hi. A kipat cilin Thu na om a, tua Thu Pasian tawh om khawm a, tua Thu Pasian ahi hi (John 1:1). Tua Thu pen mihing hongsuakin kote lakah hong om a, itna nei-in citak mahmah ahih manin Pasian pianzia ka mu cian uh hi (John 1:14). Jesuh in mihing ahi, nang leh kei mawhna, pumpi ci le sa ah mawhna sungah a nungta te a hong tel theihna dingin Pasian takpi mihing mah sunin a hong paina thu pen aman hi, cih zaw gen nuam hang. Pasian pen nungak Mary’ gil kawmin Jesuh in leitungah hong piangkhia hi. A Nu Mary sung pan a suahna in mihing taktak a hihna hong kilangsak hi (Mt 1:21). Eite’ deihna bang nungta lo a Pasian Kha Siangtho deihna bang in i nuntak theihna dingin mihing mawhna lim pua-in hong nungta hi (Rom 8:4). Pasian hina pi-in mihing tektek mah hong sun hi. Pasian mihing ahihna thu pen a thu bek hi loin a taktak a hihna aman a hihna thu a gen nuam hi hang (Phi 2:7).\nTua ahih ciangin Lai Siangtho sungah Thuman na thei dinga tua Thuman in nang hong suaktasak ding hi na ci hi (John 8:31). Tua thuman in, Jesuh na thei ding a tua Jesuh in Singlamteh tungah na mawhna khempeuh hong puaksakin ama sihna ah sikhawmin mawhna in nang tungah Jesuh gualzawhna hangin thu nei nawnlo, ahihna na upna in nang hong suaktasak hi. Tua ahih manin Jesuh pen mihing bangin hongpailo cih a nialte Satan’ nasemte hi a, Jesuh pen leitung mihing mah bangin leitungah hongpai hi cih a umte Pasian Kha lamlahna tawh thugente ahi uh hi (1 John 4:2-3). Tua ahih ciangin Jesuh in Keimah in Thuman ka hi hi a cih ciangin Jesuh Pasian ta takpi nang le kei mawhna tang dingin Singlamteh tungah i mawhna khempeuh a puak theihna ding leh Pasian tawh eite a tawntung in i nuntakkhawm theihna dingin Pasian mi-in hong pianna pen aman hi a, hih thu upna tawh i san ciangin a umte a dingin sihna pan suahtakna, tawntung nuntakna i ngahna thu Jesuh hang ahihna hong gen ahih manin Topa’n a thakin thupha hong pia ta hen!\n3. Jesuh in Tawntung Nuntakna hi (John 14:4)\nNuntakna pen leitungah mihingin kinungta hi. Ahi zongin hih Pasian kammal hong gen nop pen-in leitung i Nuntakna abei ciangin sihngei nawnlohna thu nih om-a tuate in a tawntung meikuangpi(Hell) (Rev. 21:8), le a tawntung Pasian tawh nuntak khawmna(Vantung) thu ahi hi (Rev. 21:22-26). Pasian kammal i sim ciangin, mihau pa si-in kivui a, hell khuk sungah gimna thuakin a om hi, mizawng pa si-in Abraham’ ang-ah a omdingin kipaipih hi (Lk 16:19-31). Hih munah mihau pa cih pen leitung sum le paai ah mihau a ci hi zaw lo-in Jesuh in kamawhna khempeuh pua-in Singlamteh tungah kei tangin sihna hong thuaksaka, ama thawhkikna hangin mawhmaina ngahin tawntung Nuntakna ah hong kha cih a um lote a cihna hi. Pasian Tapa a um lote a tawntungin gimna thuak ding uh hi (John 3:36). Pasian Tapa a um mi khempeuhin tawntung Nuntakna ngah dinga, amaute Pa Pasian tawh nungtakhawm ding hi (John 3:16). Jesuh gumpa le honpa in sangin Nuntakna pen aum mite a dingin Jesuh pen Nuntakna an ahi hi (John 6:32), tawntung nuntakna an pen Pasian kiang pan hong pai an Jesuh bek hi. Tua an a nete pen a gil uh kial ngei nawnlo ding, tua pen nuntak tawntungna an (Thu) ahi hi. Jesuh in kamawhna khempeuh pua-in keima sihna ding tangin sihna hong thuaksaka, ama thawhkikna in Nuntakna thak ah kei hong nungtasak in (1Peter 1:3), sihna zo a, a thawhkikna in kei zong ka pumpi mawhna hangin a si dingin ka nuntak hang, amah a thawhkik mah bangin tho kik taktak ding hi cih hong lakkhia hi, cih upna pen a um mite a dingin Nuntak tawntungna hi.\nPiancilna sungah Pasian in mihing (nu le pa) bawlin a nak sungah Hu a mop suk ciangin mihing hong suak ci hi (Pian 1:27). Hih munah Hu a cih pen Kha a cihna hi a, Pasian in a Kha hong muamin tua kha in ei adingin nuntakna hi. Tua ahih manin kei hong umte si nawn loin nungta paisuak ding uh hi na ci hi (John 11:25). Tuni in i mihing hihna sungah i pumpi pen mawhna hangin si ding hi mah leh Pasian Kha Siangtho vangliatna pen eite sungah nungta ahih manin a si ding pumpi sungah Pasian Kha Siangtho om ahih manin, Pasian in a Kha Siangtho a thawhkiksak ciangin a si ding pumpi zong thokiksak ding hi (Rom 8:10-11). Tua ahih manin sihna panin a Vangliatna tawh a thawhkiksak tua Jesuh hangin tuni-in nang le kei sihna ding pan a nungta tawntung dingin thokik ding upna pen Tapidaw upna kha muanna a nei takpi dingin Topa in thupha hong pia ta hen.\nTua ahih manin Jesuh in Keimah in Nuntakna ka hi hi, a cih ciangin lei leh vanah sihna zo a thokik a nungta Jesuh bek om ahih manin tua Jesuh thawhkik vangliatna tawh a siding lei pumpi thokikin ka nungta ding hi, cih upna in na mailam kha tha, up le muanna hong hi sak tawntung ding hi. Tua ahih manin Jesuh a um, a neite a dingin Jesuh in Nuntak tawntungna a hihna thu mimal kim tungah Topa’n a thakin thupha hongpia ta hen.\nTuni in i mihing Nuntakna sungah – Thomas in, “Topa aw, na paina ding mun thei lo ka hih manun a lampi ding bangci theih ding ka hi uh hiam?” a cih ciangin, Jesuh in ama kiangah, “Keimah in Lampi ka hi a, Thuman, le Nuntakna zong ka hi hi. Kei hong suang loin Pa kiangah kuamah tung thei lo ding hi” (John 14:6), cih i sim mah bang in i Tapidaw Nuntakna pen Christian min bek tawh nungta hizaw loin Jesuh min suang loin Pa kiangah a tung thei dingte ihih lohna a kiphawkthak ding leh Jesuh min sim loh lei le van ah gupna i ngahna ding a dang om lo a hihna (Acts 4:12) thu Nuntakna hu i neih lai-in kiteltak a upna ah a nungta, a khamuang thu-um mi i suah theihna dingin Kha Siangtho lamlahna thak, hopihna thak, i ngahna ding Topa’n thupha hong pia ta hen.\nHong simsak mimal kim tungah thathaklakna, kipuahphatna le kilamthakna thupha hong hi sak ta hen. Lungdam.


url: =New York Bus Terminal ah apuakkhamthei akoih pasal khat kiman ~ ZD :: ZOMI DAILY\nposted on 18 March 2017 at 9:14 am Lomkholna: News, Sawltak, USA, World\nNew York City sung aom Bus Terminal khatah pasal khatin Briefcase sungah apuakkhamthei “Crude Explosive Device” koihin nusia cih 7News Yahoo pan kiza hi. Tuapa pen kum 39 aphakhin Arsenio Mason kici minnei khat hi a, Thursday ni in galvan Weapon aneihman leh kumpi phalloh van apuakman in kiman cihi.\nThunei te genkhiatna ah hih Arsenio Mason kicipa in Wednesday ni nitaklam in Port Authority of New York leh New Jersey Bus Terminal aom mohzuakna saisung khatah Briefcase khat nusia cihi. Tua Bus Terminal pen New York City sungah Bus alut apusuak tawh abuaimahmah den Terminal khat ahihi.\nBomb Squad Detective te genkhiatna ah tua Briefcase sungah Crude Device kikoih in, puakkham manlo ahih manin asi aliam cihte buaina ommanlo ci uhhi.\nNew York Police te’n ahunlap in tuapa zong mantheipah uh a, apumpi tungah guihtheih khamtheih vankham Methamphetamine zong pawlkhat mukhia uhhi.\nNew York Post pan aki zakbehna ah Arsenio Mason in apuakkhamthei van anutsiatna pen Port Authority Bus Terminal sung aom Deli Plus kici nektheih kizuakna saisung ah anusia kici hi. Anutsiat hunpen Wednesday nitaklam 5:15pm hun ahihi.\nPolice Source pan akizakna ah hihpa pen California State, Oregon State, Alaska State leh Washington State sungteng ahzong Criminal Record neikawikawi ci uhhi. Abeisa inzong guihtheih khamtheih zatna, van gukna leh gamtat khialhna tuamtuam anei ngeikhat kici hi. ZD Sawltak #zomidaily\nPrevious: Christian Hymn te’ tangthu: Tangthu Hong Gen In\nNext: ZAM Thupuak :: 19 March 2017 (UNHCR / MHPSS Meeting Update)


url: =Malaysia, JB Bus khawlna ah pitek khat aki taihkhak laitak Video ki khahkhia :: ZOMI DAILY\nposted on 20 October 2018 at 3:06 pm Lomkholna: Malaysia, News, Sawltak, World\nMalaysia, Johor Baru sung aom Bus Terminal khatah pitek khat Bus in anawkkhak, ataihkhak laitak Video Clip ki khahkhia hi. Johor Baru, Larkin Sentral Terminal ah zanni Friday nitaklam 1pm hunpawl in thupiang hi a, aki taihkhaklian laitak CCTV panin Video Clip kiciantak in kimuthei hi.\nTua piteknu pen kum 80 aphakhin khat kici a, aminpen Er Shok Siew hi in, Batu Pahat pan ahihi. Amahpen Bus tungah atuangding in Bus khawlna ah apaiphei laitak in adang Bus khatin nawkkha in, apeikawm ah agawigawp ahihi.\nVideo: An 80-year-old woman was killed when she was run over by an express bus at the Larkin Sentral Bus Terminal at noon today. The victim, identified as Er Shok Siew, sustained serious injuries in the accident and died while being treated at the Sultanah Aminah Hospital at 7.50pm\nBus Terminal sungah Luggage khat kaikawm in apailaitak in Bus khatin anawkkha ahihi. Tua bangin anawkkhak laitak Video Clip pen Malaysian Netizen lakah kithehzakpah zihziah hi. CCTV panin aki Record kik Video sungah aki muhtheih mahbangin Bus Driver pa in bang enliang hidinghiam cihnop huai mahmah hi.\nHihvai tawh kisia in kumpi thunei ahi Johor Baru (South) OCPD Asst Comm Shahurinain Jais in agenkhiatna ah tua piteknu pen akhete liamgawp in, amanlang in Sultanah Aminah Hospital (HSA) kipuakpah cihi. Ahi zongin aliamma tengmahtawh zato panin sihi.\nMore: Update: Genting Highlands – Singapore atai Bus khat tuahsia, mi 1 si, 13 liam\nHih tuahsiatna hangin Bus Driver papen kumpi thunei te’n mansuakpah uh a, “Section 41(1) of the Road Transport Act 1987” tawh kizui in thu bawlding uh cihi. Sawltak #zomidaily\nPrevious: Atheihhuai nupakal omkhop ziading (18+ adingbek)\nNext: Sikhang natna (High Blood Pressure)


url: =Namsia tawh akibang CNF/CNA te nasepna :: ZOMI DAILY\nNamsia tawh akibang CNF/CNA te nasepna pen,\n1. Namsia pen nuntakna nei ganhing khat ahihna tawh kikhoih nuamkhol lo hi.\n2. Ahi zongin, ihmu theilo lianga ici isa hong pehsak a, isi hong dawnsak ciangin kideh lumkha hi.\n3. Nuntakna nei mihing khat ahihna tawh si le nai luangin kikap pah phangphang ding cihna hilo hi.\n4. Gualzawhna lampi pen anuai a nam nih siksan lehang bangci nasa uh,\na. Zomi min tawh Chin State bup Missionary nakpitak in khah ding,\nb. Hakha, Falam, Mindat khuapite a kipan Chin State bup ah Khuapi khempeuh ah kumpi nasem ulian, thunei, zalian, pilna tawh makaih zo ding Zomite tampi kipantah lehang.\nLeitung ah mihingte in lungkim omlo in, ei angsung, ei thuneihna, ei khutsung cih vive kingaihsun hi. Mi khutnuai peuhmah a ut i om kei hi. Ei sang pilzaw, neizaw, siamzaw le picing zaw ahih manbek in anung akizui ahihi.\nKeibang lianbel kapilna, kaneihsa, ka thuneihna in cin hileh Leitungbup genloh Universal khempeuh a uk nuam mi khat kahihi. Tua mah bangin, CNF tenzong azawh tantan uh tawh hong keek toto ding ahihi.\nEi lampan in, banglampi tawh thuneihna ngah thei ding cih ngaih sut huai hi. Pilna tawh mainawtna ah,\n1) Political Party,\n2) Kumpi nasem unliante,\n3) Biakna lamah Pasian nasemte,\n4) Zomi sungah mihaute,\n5) Zomi sungah siamna tuamtuam neite in ih omna ciat panin, Zomi tawisang photphot in, isepna tek panin kipumkhat in kalsuan photphot lehang tulaitak a amau sep luapluapte pen sawtpivei kimang ding nasep hilo hi.\nNaki meltheih luatloh khat na inn sungah honglut phei in, na ankuang/anbel hongluh guapguap leh notkhia pah samlo ding hiteh. Khanglui ten, “Kawlzong tuidam in kiho” ci hi. I lungkim lohna lah khiat ciangtawh koih phot hithiat ding hihang.\nHibang thu igam sungah hongtun ciangin, ei le ei in thuneihna ineih loh lam nakpi in hong kilangkhia hi. Tua ziakin, avui atang cihna hipah samlo in, ih omna ciat ah pilna tawh ankuang umzote ih suah photphot ding thupi mahmah kasa hi.\nGul bangin pilvang takin hak gige phot dihni. Zomi akua mapeuh ki lungso suah lua naikei phot ni. Ei lamah Pasian hong om ding, acidam minam ihih ding leh isep ibawlna ciat ah nek le dawn, silh le ten kicing amuzo minam ihih ding kal masa ahihi.\nTua ciangin, Kachin State bangzong enkak vat hilehang, KIA ten luangkham in na sem uh a, Kachin Biakna Kipawlna ten khak tan den uhhi. Ahi zongin, hun hong pai toto in, hong nasiat luat ciangin, Biakna Kipawlna tenzong KIA full support piata uhhi.\nWZC-ZIA; ZRC cihte pen athu tawh kizui a, gamtang dinga minam sungah nasemte ahih manin, ipanpih zokei zongin, gensiat luakluak ding hilo a, koih khinkhian ding ahihi. Political Party, Biakna Kipawlna le Avui atang tawh kipawlna te asimtham in kizop dimdiam a, Zomi ading full support ikipiak ding thupi ding hi.\nPrevious: Mipi makai te in CNF te tatzia dik salo\nNext: ZAM Thupuak :: 20 July 2014